EUROPA-KOMMISSIONEN Bruxelles, den 29.6.2017 COM(2017) 343 final 2017/0143(COD) Forslag til EUROPA-PARLAMENTETS OG RÅDETS FORORDNING om et paneuropæisk personligt pensionsprodukt (PEPP-produkt) (EØS-relevant tekst) {SWD(2017) 243 final}

{SWD(2017) 244 final}



BEGRUNDELSE 1.BAGGRUND FOR FORSLAGET 1.1.Forslagets begrundelse og formål I den Europæiske Union (EU) sparer personer, som ønsker at supplere deres pension, op til pensionstilværelsen på mange forskellige måder, f.eks. gennem investering i fast ejendom, livsforsikringer og andre langsigtede investeringsprodukter. Personlige pensionsprodukter er en anden mulighed. Markederne for personlige pensioner er imidlertid ikke ensartet udviklet, og personlige pensionsprodukter er prismæssigt ikke lige overkommelige over alt i EU. Mennesker, som ønsker at opspare mere til pensionstilværelsen, har behov for i højere grad at kunne vælge mellem egnede personlige pensionsprodukter, som bygger på kapitalmarkedsbaserede investeringer. En yderligere udfordring for den offentlige politik består i nødvendigheden af at sikre, at er på lang sigt er tilstrækkelige pensionsindkomster fra en kombination af statslige pensioner, arbejdsmarkedspensioner og personlige pensioner. Markedsfragmenteringen betyder, at udbydere af personlige pensioner ikke kan maksimere risikospredningen, innovationen og stordriftsfordelene. Dette reducerer valgmulighederne og attraktiviteten og medfører øgede omkostninger for pensionsopsparere. Det bidrager også til manglende likviditet og dybde på kapitalmarkederne sammenlignet med andre jurisdiktioner såsom USA, hvor pensionsfonde spiller en større rolle som institutionelle investorer. Desuden er nogle eksisterende personlige pensionsprodukter kendetegnet ved utilstrækkelige egenskaber, og deres tilgængelighed og grænseoverskridende portabilitet er begrænset, hvorfor aktivitet på tværs af grænser fra udbyderes eller opspareres side er stort set ikkeforekommende. Et EU-initiativ vedrørende personlige pensioner kan derfor supplere de nuværende divergerende regler på EU-plan og nationalt plan ved at bidrage med en paneuropæisk ramme for pension til personer, som ønsker at benytte denne yderligere opsparingsmulighed. Denne ramme erstatter eller harmoniserer ikke eksisterende nationale ordninger for personlige pensioner. Den tilbyder personer en ny frivillig ramme for opsparing ved at sikre tilstrækkelig forbrugerbeskyttelse for så vidt angår de væsentlige egenskaber ved produktet. Rammen vil samtidig være fleksibel nok til at give forskellige udbydere mulighed for at skræddersy produkter, så de passer til deres forretningsmodel. Den vil tilskynde udbydere til at investere på en bæredygtig måde i den reale økonomi på lang sigt, særlig i infrastrukturprojekter og selskaber, og således modsvare de langsigtede forpligtelser i tilknytning til PEPP-produkterne. Generelt vil forslaget skabe et kvalitetsstempel for personlige pensionsprodukter på EU-plan og øge tilliden blandt forbrugerne. Det vil indebære, at forbrugere får flere valgmuligheder mellem udbydere, og sikre lige vilkår mellem de sidstnævnte. Forslaget kan tillige bidrage til skabelsen af et indre marked for personlige pensioner og tilskynde til konkurrence mellem udbydere til gavn for forbrugerne. I Kommissionens handlingsplan om kapitalmarkedsunionen fra september 2015 hedder det, at "en tilvalgsmulighed i form af en europæisk personlig pension kunne give pensionsudbydere en standardiseret løsning baseret på en passende grad af forbrugerbeskyttelse, som de kan vælge at benytte, når de tilbyder produkter i hele EU. Et større europæisk marked for pensionsordninger under "tredje søjle" vil tillige fremme udbuddet af midler til institutionelle investorer og investeringer i realøkonomien". Kommissionen har i sin handlingsplan også bebudet, at den vil "vurdere mulighederne for en politikramme med henblik på at etablere et succesfuldt europæisk marked for simple, effektive og konkurrencedygtige personlige pensionsordninger og fastslå, om det er påkrævet med EU-lovgivning for at underbygge dette marked". Europa-Parlamentet har i sin beslutning af 19. januar 2016 udtrykt bekymring for manglen på tilgængelige og attraktive, risikorelevante (langfristede) investeringsprodukter samt omkostningseffektive og egnede opsparingsprodukter for forbrugere. Europa-Parlamentet fastholdt nødvendigheden af, at investorerne og forbrugerne har flere forskellige valgmuligheder, og understregede samtidig, at "der skal skabes et miljø, der stimulerer til innovation inden for finansielle produkter med henblik på at skabe større mangfoldighed og flere fordele for realøkonomien samt forbedre incitamenterne for investeringer, og som også kan bidrage til leveringen af dækkende, sikre og bæredygtige pensioner, som f.eks. udvikling af et paneuropæisk pensionsprodukt (PEPP) med en enkel og gennemsigtig udformning". I juni 2016 opfordrede Det Europæiske Råd til "hurtige og målrettede fremskridt med henblik på at sikre lettere adgang til finansiering for virksomheder og støtte investeringer i realøkonomien ved at gå videre med dagsordenen for kapitalmarkedsunionen." Kommissionen tilkendegav i sin meddelelse fra september 2016 Kapitalmarkedsunionen - En fremskyndelse af reformprocessen i lyset af den stærke opbakning til handlingsplanen for kapitalmarkedsunionen fra Europa-Parlamentet, Rådet og interessenter at ville "undersøge forskellige forslag til et enkelt, effektivt og konkurrencedygtigt personligt pensionsprodukt på EU-plan". Kommissionen bebudede efterfølgende i sin meddelelse Midtvejsevaluering af handlingsplanen for kapitalmarkedsunionen"et forslag til retsakt om et paneuropæisk personligt pensionsprodukt (PEPP) inden udgangen af juni 2017". Det vil danne grundlag for et mere sikkert, omkostningseffektivt og gennemsigtigt marked for prismæssigt overkommelige og frivillige personlige pensionsopsparinger, der kan forvaltes på paneuropæisk plan. Det vil imødekomme behovene hos personer, der ønsker at sikre, at deres pensionsopsparinger er tilstrækkelige, imødegå den demografiske udfordring, supplere de eksisterende pensionsprodukter og -ordninger og støtte omkostningseffektiviteten af personlige pensionsordninger ved at tilbyde gode muligheder for langsigtet investering af personlige pensioner". Dette forslag til en PEPP-ramme omfatter en supplerende frivillig ordning i tillæg til de nationale ordninger, som gør det muligt for udbydere at skabe personlige pensionsprodukter på en paneuropæisk skala. Det sigter mod at lede en større del af husholdningernes opsparing væk fra traditionelle instrumenter såsom opsparingsindskud over mod kapitalmarkedet. Forslaget skal sikre, at forbrugerne har fuld viden om produktets væsentligste egenskaber. Med hensyn til investeringspolitikken har forbrugerne valget mellem en sikker standardinvesteringsmulighed og alternative muligheder med forskellige risiko/afkastprofiler. Forbrugerne vil drage fordel af portabilitet i hele EU, fuld gennemsigtighed med hensyn til PEPP-produktets omkostninger og adgang til at skifte udbyder (idet omkostningerne ved skiftet er underlagt et loft). Set fra et udbydersynspunkt er det forslagets formål at gøre det muligt for en bred vifte af dem at udbyde PEPP-produktet (banker, forsikringsselskaber, formueforvaltere, arbejdsmarkedsrelaterede pensionskasser, investeringsselskaber) og at sikre lige vilkår. PEPP-produktet, herunder rådgivning, kan udbydes online og vil ikke kræve et netværk af filialer, hvilket betyder lettere markedsadgang. Pasregler vil hjælpe udbydere med at komme ind på nye nationale markeder. Standardisering af de væsentligste egenskaber burde også reducere udbydernes omkostninger og gøre det lettere for dem at pulje bidrag fra forskellige nationale markeder for at kanalisere aktiver til investeringer i hele EU. Fleksibiliteten i forbindelse med andre egenskaber, såsom betingelserne for opsparing af pensionsbidrag, skal gøre det muligt for forbrugere at drage fordel af nationale skatteincitamenter i deres bopælsland, forudsat at udbyderne tilpasser PEPP-produkterne til de nationale kriterier for skatteincitamenter. For at tilskynde medlemsstaterne til at give skattemæssige fradrag i forbindelse med PEPP-produktet har Kommissionen sammen med dette forslag vedtaget en henstilling om skattebehandlingen af personlige pensionsprodukter, herunder det paneuropæiske personlige pensionsprodukt. 1.2.Sammenhæng med de gældende bestemmelser på samme område Inden for pensionsområdet har EU vedtaget følgende større initiativer i de senere år:

·1998-direktivet om beskyttelse af supplerende pensionsrettigheder for arbejdstagere og selvstændige erhvervsdrivende, der flytter inden for Fællesskabet ·2014-direktivet om portabilitet for supplerende pensionsrettigheder, som skal fremme arbejdskraftens mobilitet ved at mindske de hindringer, som visse regler om arbejdsmarkedspensioner giver anledning til ·2016-direktivet om arbejdsmarkedsrelaterede pensionskasser ("IORP 2"), som styrker ledelse, offentliggørelse af oplysninger og grænseoverskridende krav til arbejdsmarkedsrelaterede pensionskasser. Andre ikkelovgivningsmæssige foranstaltninger truffet af Kommissionen på pensionsområdet omfatter projektet "Track and trace your pension in Europe", som indeholder forslag til oprettelse af en europæisk sporingstjeneste, som skal hjælpe mennesker med at finde frem til oplysninger om deres pensionsrettigheder i medlemsstaterne, og RESAVER-projektet. Forslaget til en PEPP-ramme berører ikke de tre ovennævnte direktiver, eftersom de er rettet mod arbejdsmarkedspensioner. Med hensyn til ikkelovgivningsmæssige initiativer kan PEPP-rammen indarbejdes i fremtidige projekter. 1.3.Sammenhæng med Unionens politik på andre områder Forslaget sigter mod at øge udnyttelsen af personlige pensioner i EU. Det er konsistent med EU-politikken til fremme af supplerende pensionsopsparing med henblik på at sikre tilstrækkelige pensioner, jf. Kommissionens hvidbog om pensioner fra 2012. I overensstemmelse hermed konkluderedes det i "The 2015 Pension Adequacy Report", at øgede rettigheder i form af supplerende (dvs. arbejdsmarkedsrelateret og personlig) pensionsopsparing sammen med andre foranstaltninger kan reducere virkningen af lavere pensioner fra offentlige ordninger i nogle medlemsstater. I "Annual Growth Survey 2017" fremføres det, at en bred dækning (dvs. udbredt adgang og øget udnyttelse) for så vidt angår supplerende pensioner kan spille en væsentlig rolle for pensionsindkomsten, navnlig hvis de offentlige pensioner ikke er tilstrækkelige, og bør fremmes med passende midler afhængigt af den nationale situation. Forslaget er i overensstemmelse med EU-politikken om styrkelse af forbrugerbeskyttelsen, navnlig i kraft af udviklingen af en standardinvesteringsmulighed med lav risiko, kravet om fuld gennemsigtighed for PEPP-opsparere, særlig vedrørende omkostninger, samt opsparernes adgang til at skifte udbyder, idet der er lagt et loft over omkostningerne ved skiftet. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET 2.1.Retsgrundlag Retsgrundlaget for dette forslag er artikel 114 i traktaten om Den Europæiske Unions funktionsmåde (TEUF), i henhold til hvilken der kan vedtages foranstaltninger med henblik på indbyrdes tilnærmelse af nationale bestemmelser, hvis formål er det indre markeds oprettelse og funktion. På nuværende tidspunkt hæmmes funktionen af det indre marked for personlige pensioner af den høje grad af fragmentering mellem nationale markeder og den begrænsede portabilitet for personlige pensionsprodukter. Det kan gøre det vanskeligt for den enkelte at udnytte sine grundlæggende friheder. Eksempelvis kan denne blive forhindret i at tage et arbejde eller gå på pension i en anden medlemsstat. Desuden mindskes udbyderes mulighed for at udnytte etableringsfriheden og den frie udveksling af tjenesteydelser af manglen på standardisering af eksisterende personlige pensionsprodukter. Med forslaget vil der blive skabt et i vid udstrækning standardiseret paneuropæisk produkt, som er tilgængeligt i alle medlemsstater, og som vil sætte forbrugerne i stand til fuldt ud at udnytte det indre marked ved at give dem mulighed for at overføre deres pensionsrettigheder til udlandet samt et større udvalg af udbydere, herunder i andre EU-lande. Forslaget indebærer, at PEPP-produkternes væsentligste egenskaber harmoniseres: godkendelse, distribution (herunder oplysning og rådgivning), investeringspolitik, skift af udbyder samt grænseoverskridende udbud og portabilitet. Forslaget suppleres af henstillingen om skattebehandlingen af personlige pensionsprodukter, herunder det paneuropæiske personlige pensionsprodukt. Dette skal forhindre, at PEPP-produkter i nogle medlemsstater falder uden for anvendelsesområdet for nationale skatteincitamenter, hvis de væsentligste produktegenskaber ikke opfylder alle nationale kriterier for skattefradrag. 2.2.Nærhedsprincippet (for områder, der ikke er omfattet af enekompetence) I henhold til artikel 4 i TEUF skal EU's indsats for at gennemføre det indre marked vurderes i lyset af nærhedsprincippet i artikel 5, stk. 3, i traktaten om Den Europæiske Union (TEU). Det skal vurderes, om forslagets mål ikke kan opfyldes af medlemsstaterne inden for rammerne af deres nationale retssystemer (nødvendighedstest) og på grund af deres omfang og virkninger bedre kan nås på EU-plan (effektivitetstest). For det første gælder det med hensyn til nødvendighedstesten, at medlemsstaternes ukoordinerede bestræbelser, det være sig på centralt, regionalt eller lokalt plan, ikke kan fjerne fragmentering af lovgivningen om produktet, som medfører ekstra overholdelsesomkostninger for udbyderne og modvirker grænseoverskridende aktivitet. Eksempelvis gælder EU-lovgivningen om distributionskrav for finansielle produkter (såsom direktivet om forsikringsdistribution, direktivet om markeder for finansielle instrumenter (MiFID II) og forordningen om sammensatte og forsikringsbaserede investeringsprodukter til detailinvestorer (PRIIP'er)) ikke for de fleste personlige pensionsprodukter, så sådanne produkter falder ind under den nationale lovgivnings anvendelsesområde. Når markeder for personlige pensionsprodukter udelukkende reguleres nationalt, opstår der informationsasymmetri mellem udbydere og opsparere, navnlig i en grænseoverskridende sammenhæng. På samme måde kan opsparere i utilstrækkelig grad være opmærksomme på deres personlige pensionsprodukters performance eller sågar uden mulighed for at skifte udbyder. Hvis udbydere på nationalt plan ikke giver opsparere tilstrækkelige oplysninger, kan det betyde mindsket tillid til udbydere af personlige pensionsprodukter, færre transaktioner, en lavere interesse for pensionsudbuddet og dårlige beslutninger hos opsparerne. Portabilitet for personlige pensionsprodukter er af betydning for personer, som flytter til et andet EU-land og samtidig forsøger at beholde samme produkt og udbyder. Når de flytter til en anden medlemsstat, har de på nuværende tidspunkt ikke andet valg end at lede efter et nyt produkt, som tilbydes af en udbyder i den nye medlemsstat, og for hvilket der gælder helt andre regler, i stedet for at fortsætte med at spare op i deres tidligere medlemsstat. Nationale skatteincitamenter tilskynder personer til at spare op til pensionstilværelsen og er væsentlige faktorer, når det drejer sig om at fremme udnyttelsen af personlige pensioner. At miste sådanne skattefordele ved flytning til en anden medlemsstat er en væsentlig barriere for personlige pensionsprodukters grænseoverskridende portabilitet. Medlemsstaterne kan ikke alene afhjælpe sådanne portabilitetsproblemer. For det andet gælder det med hensyn til effektivitetstesten, at en indsats på EU-plan kan bidrage til at afhjælpe følgerne af markedsfragmentering, særlig med hensyn til omkostninger. Uden en indsats på EU-plan vil aktivpuljer efter al sandsynlighed forblive små og nationalt begrænset uden stordriftsfordele, og konkurrencen vil fortsat være begrænset til nationale udbydere. Det vil derfor være usandsynligt, at individuelle opsparere får fordel af de lavere priser og det bedre produktsortiment, som ville være følgen af store aktivpuljers effektivitetsgevinster og afkast. Også for udbydere er fragmentering en dyr affære — forskelle i national lovgivning betyder ekstra overholdelsesomkostninger. Tilskyndelsen for udbydere til at tilbyde produkter grænseoverskridende er begrænset, fortrinsvis som følge af høje omkostninger. Omvendt forventes et standardiseret personligt pensionsprodukt på EU-plan at reducere udbydernes omkostninger, fordi det vil indebære større aktivpuljer. Eksempelvis har en undersøgelse vist, at en spredning af de faste omkostninger over en større pulje af medlemmer kan reducere administrationsomkostningerne med 25 %. Skabelsen af en lovramme på EU-plan for personlige pensioner vil reducere udbydernes omkostninger som følge af stordriftsfordele, særlig i relation til investering og administration. En EU-ramme for personlige pensioner vil gøre det nemmere for udbydere at operere på tværs af grænser, da det vil give dem mulighed for at centralisere visse funktioner på EU-plan (fremfor at skulle operere eller outsource lokalt). Standardisering vil gøre det nemmere for producenter at tilbyde pensionsløsninger til erhvervskunder, som er aktive i flere medlemsstater, og som til deres ansatte efterspørger en personlig pension, som dækker hele EU. Dette kan endvidere betyde effektivitetsgevinster i distributionen, eksempelvis ved salg af personlige pensioner gennem digitale kanaler. En lovramme på EU-plan for personlige pensioner kan ledsages af en EU-politik inden for finansiel teknologi.

En stigning i udnyttelsen af personlige pensioner som et supplement til statslige og arbejdsmarkedsrelaterede pensioner kan bidrage til at sikre tilstrækkelige dækningsgrader i fremtiden. Et større udvalg af sikre personlige pensionsprodukter af høj kvalitet er til gavn for alle beskæftigede, uanset om de er lønmodtagere eller selvstændige erhvervsdrivende, og uanset om de arbejder i en anden medlemsstat eller ikke. Et indre marked i EU for personlige pensioner vil gøre produktet tilgængeligt for flere mennesker. Mindstekrav til produktet fastsat i EU-lovgivningen vil skabe gennemsigtighed, enkelhed og sikkerhed for PEPP-opsparere. Det vil desuden være i overensstemmelse med den stigende mobilitet for borgere i EU og arbejdets stadigt mere fleksible natur. 2.3.Proportionalitetsprincippet I medfør af proportionalitetsprincippet må indholdet og formen af Unionens handling ikke gå videre, end hvad der er nødvendigt for at nå målene i traktaterne. I princippet er det allerede muligt at tilbyde personlige pensionsprodukter i alle medlemsstater. Sammenholdt med deres markedspotentiale bidrager de imidlertid ikke til at kanalisere tilstrækkelig megen opsparing over mod kapitalmarkederne og til at gennemføre kapitalmarkedsunionen. Desuden er nogle eksisterende personlige pensionsprodukter kendetegnet ved utilstrækkelige egenskaber, lige som udviklingen af grænseoverskridende portabilitet og udbuddet af personlige pensionsprodukter er utilstrækkelige. Løsningerne i den konsekvensanalyse, der ledsager dette forslag, omfatter foruden PEPP-rammen samt en harmonisering af de nationale ordninger for personlige pensioner, at der ikke træffes nogen foranstaltninger på EU-plan. Scenariet "uden foranstaltninger på EU-plan" ville ikke indebære, at ovennævnte mål nås. Omvendt ville en harmonisering af de nationale ordninger gøre det muligt at nå målene, men ville også kræve, at meget forskellige nationale udgangspunkter harmoniseres — personlige pensioner er veludviklede i nogle medlemsstater og ikke i andre. Denne løsning blev anset for at være for byrdefuld set i relation til opnåelse af målene. Set i dette lys forekommer forslaget til en PEPP-ramme for et personligt pensionsprodukt, som dækker hele EU, og som kan supplere eksisterende nationale ordninger, hensigtsmæssigt. I konsekvensanalysen blev også løsningerne vedrørende PEPP-produktets væsentligste egenskaber og de anbefalede egenskabers skattemæssige konsekvenser evalueret. De væsentligste egenskaber for så vidt angår distribution, investeringspolitik, skift af udbyder og grænseoverskridende elementer er udformet, så de giver den fornødne forbrugerbeskyttelse og gør rammen attraktiv for fremtidige PEPP-udbydere. I forbindelse med distribution gælder eksempelvis i vid udstrækning sektorspecifikke regler. I forbindelse med investeringspolitik er der i standardmuligheden indbygget et krav om kapitalsikring, men udbyderne vil kunne foreslå alternative investeringsmuligheder. Der vil være adgang til at skifte udbyder, men der vil gælde en begrænsning på antallet af skift. I forbindelse med grænseoverskridende portabilitet og udbud er den anbefalede løsning baseret på teknikken (som aktuelt benyttes af nogle arbejdsmarkedsrelateret pensionskasser) med at oprette nationale afdelinger ved ændring af medlemsstat, men den vil blive yderligere strømlinet til fordel for PEPP-opsparere. Den administrative byrde forbundet med PEPP-produktet vil være begrænset, eftersom forslaget går ud på at tilføje en ny produktkategori til den eksisterende produktportefølje hos forsikringsselskaber, pensionsfonde, investeringsselskaber, formueforvaltere og banker, som alle er underlagt nationale kompetente myndigheders reguleringsmæssige tilsyn i henhold til den gældende lovramme. De offentlige myndigheder kan pålægge udbydere nye indberetningskrav i forbindelse med udbud af PEPP-produkter og særlig med henblik på at overvåge den grænseoverskridende distribution af PEPP-produkter. Denne administrative byrde skal være rimelig set i forhold til risiciene ved udbud af PEPP-produkter på grænseoverskridende basis og vil give mulighed for markedsovervågning, sikre passende tilsyn og bidrage til forbrugerbeskyttelsen. 2.4.Valg af retsakt Efter artikel 114 i TEUF kan der vedtages retsakter i form af enten en forordning eller et direktiv. Af de grunde, som fremgår af det følgende, blev der i dette tilfælde valgt en forordning. For det første gælder en forordning umiddelbart i hver medlemsstat og vil derfor muliggøre en hurtigere udnyttelse af PEPP-produkter og hurtigere bidrage til en afhjælpning af behovet for mere pensionsopsparing og flere investeringer i en kapitalmarkedsunionssammenhæng. For det andet, eftersom forslaget indebærer en harmonisering af PEPP-produkternes væsentligste egenskaber, skal disse ikke underlægges særlige nationale regler, hvorfor en forordning i dette tilfælde er mere hensigtsmæssig end et direktiv. Egenskaber, som falder uden for forslagets anvendelsesområde (f.eks. vilkår gældende for opsparingsfasen) er imidlertid naturligvis underlagt national lovgivning. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER 3.1.Høringer af interesserede parter Kommissionen gennemførte en offentlig høring om personlige pensioner på EU-plan mellem juli og oktober 2016, i forbindelse med hvilken der blev modtaget 585 bidrag i alt fra en bred vifte af interessenter. Svarene afslørede en stor interesse fra privatpersoner i hele EU for enkle, gennemsigtige og omkostningseffektive personlige pensionsprodukter. I den offentlige høring blev fagfolk endvidere anmodet om feedback vedrørende muligheden af en EU-ramme for personlige pensioner, herunder et PEPP-produkt. Generelt anser de PEPP-rammen for at udgøre en god mulighed for at udvikle et nyt pensionsprodukt, og nogle fagfolk planlægger allerede at indføre et PEPP-produkt. 3.2.Indhentning og brug af ekspertbistand Forslaget er baseret på en undersøgelse om en EU-ramme for personlige pensioner udført af Ernst & Young på vegne af Kommissionen. I undersøgelsen, som blev færdiggjort i juni 2017, gennemgås navnlig skattekravene og andre lovgivningsmæssige krav i alle medlemsstater, lige som der foretages en vurdering af markedspotentialet for et PEPP-produkt. Det er undersøgelsens hovedkonklusion, at skatteordninger i EU er meget forskellige, og det kræver tilstrækkelig fleksibilitet i en EU-ramme for PEPP-produkter, således at den kan tilpasses nationale kriterier. I undersøgelsen konkluderes det desuden, at værdien af markedet for personlige pensioner vil vokse fra 0,7 billion EUR til 2,1 billioner EUR i 2030 med PEPP-produktet mod 1,4 billioner EUR uden (under antagelse af, at PEPP-produktet vil blive omfattet af de gældende nationale skatteincitamenter for personlige pensionsprodukter). Forslaget er tillige baseret på teknisk rådgivning fra Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) vedrørende udvikling af et indre marked i EU for personlige pensionsprodukter. Denne rådgivning bygger på en tidligere, foreløbig EIOPA-rapport Towards a single market for personal pensions. I den tekniske rådgivning henstilles det, at: ·PEPP-rammen vælges frem for en harmonisering af nationale ordninger, og at ·PEPP-produkternes væsentligste egenskaber defineres på EU-plan, mens visse andre skattefølsomme egenskaber overladers til national lovgivning. I den tekniske rådgivning henstilles det navnlig, at de væsentligste egenskaber omfatter en sikker standardinvesteringsmulighed samt detaljerede krav om gennemsigtigheden af oplysninger til PEPP-opsparere. Forslaget er i overensstemmelse med disse henstillinger.

Endelig bygger forslaget på følgende kilder: ·OECD-undersøgelse, "Stocktaking of the tax treatment of funded private pension plans in OECD and EU countries" ·Kommissionen-OECD, projekt om beskatning, økonomiske incitamenter og pensionsopsparing ·OECD-undersøgelse, "Core Principles of Private Pension Regulation" og ·Oxera-undersøgelse om opsparernes stilling inden for private pensionsprodukter i 14 EU-medlemsstater. 3.3.Konsekvensanalyse PEPP-forslaget støttes, efter en første negativ udtalelse den 2. maj 2017, af en positiv udtalelse fra Udvalget for Forskriftskontrol den 22. maj 2017. Udvalget for Forskriftskontrol tilkendegav i sine bemærkninger, at konsekvensanalysen skulle fokusere mere på analysen af PEPP-produktets væsentligste egenskaber og redegøre for PEPP-produktets egenskaber sammenlignet eksisterende personlige pensionsprodukters. Udvalget for Forskriftskontrol anmodede endvidere om en mere detaljeret kvantificering af PEPP-løsningens virkning samt en præcisering af de underliggende antagelser. Den endelige version af konsekvensanalysen imødegår disse punkter gennem: ·en detaljeret beskrivelse af de forskellige løsninger vedrørende PEPP-produkternes egenskaber ·en redegørelse for, hvordan de er inspireret af eksisterende personlige pensionsprodukter med det højeste penetrationsindeks, og ·en kvantificering af den ekstra volumen, som genereres på markedet for personlige pensioner gennem introduktionen af PEPP-produktet, samt virkningen på kapitalmarkederne. Forslaget er i overensstemmelse med konklusionerne fra konsekvensanalysen. De overordnede politikalternativer, som blev undersøgt i konsekvensanalysen, bestod af følgende løsninger: ·ingen foranstaltninger på EU-plan ·en PEPP-ramme eller ·en harmonisering af de nationale ordninger for personlige pensioner. Under den første løsning ville de identificerede problemer (fortsat fragmentering af nationale kapitalmarkeder, utilstrækkelige egenskaber ved eksisterende personlige pensionsprodukter og begrænsninger med hensyn til grænseoverskridende portabilitet og udbud) stadig bestå. Den tredje løsning ville derimod tage hånd om disse problemer. Imidlertid ville dette tillige indebære en harmonisering af nationale skatteordninger for personlige pensioner, hvilket ville kræve enstemmig opbakning fra medlemsstaterne. Der ville desuden være betydelige overholdelsesomkostninger for udbyderne: For det første skal de tilpasse alle deres personlige pensionsprodukter til den nye ordning. Denne ordning kan desuden løbende afvige væsentligt fra de sektorspecifikke ordninger, under hvilke udbyderne distribuerer deres øvrige finansielle produkter. I konsekvensanalysen konkluderes det derfor, at den anden løsning er det foretrukne politikalternativ, eftersom det udgør en yderligere harmoniseret paneuropæisk ramme, som supplerer de eksisterende nationale ordninger og indebærer, at de identificerede problemer kan løses på en målrettet måde, således at uforholdsmæssigt store overholdelsesomkostninger undgås. PEPP-rammen vil have en positiv økonomisk virkning. Ifølge Ernst & Young's undersøgelse vil den betyde, at aktiver, der forvaltes på markedet for personlige pensionsprodukter, vil vokse fra 0,7 billion EUR til 2,1 billioner EUR i 2030 med PEPP-produktet mod 1,4 billioner EUR uden, under antagelse af at PEPP-produktet omfattes af skatteincitamenter.

Den vil også have en positiv social virkning, eftersom flere mennesker vil kunne supplere andre pensionsindkomster med PEPP-produktet og således forbedre tilstrækkeligheden af deres pensioner. Den vil navnlig have stor betydning for personer i ikkestandardiseret beskæftigelse, selvstændige og mobile arbejdstagere med utilstrækkelig eller ingen adgang til statslige pensioner eller arbejdsmarkedspensioner. Den positive sociale virkning vil være højere i medlemsstater, hvor udvalget af og udnyttelsen af personlige pensionsprodukter på nuværende tidspunkt er begrænset. Der forventes ingen miljømæssig virkning af betydning, om end det, at udbydere tilskyndes til at tage hensyn til miljømæssige, sociale og ledelsesmæssige forhold i deres investeringer (i forbindelse med oplysningskrav) kan have en positiv virkning for så vidt angår bæredygtighed. 3.4.Grundlæggende rettigheder Forslaget respekterer grundlæggende rettigheder og overholder de principper, som anerkendes i Den Europæiske Unions charter om grundlæggende rettigheder, navnlig retten til beskyttelse af personoplysninger, ejendomsretten, den frie erhvervsudøvelse og princippet om ligestilling mellem kønnene. Det bidrager til målene i chartrets artikel 38 om at sikre et højt forbrugerbeskyttelsesniveau. 4.VIRKNINGER FOR BUDGETTET Forslaget har virkninger for EU-budgettet. Navnlig vil de supplerende opgaver for de europæiske tilsynsmyndigheder (ESA'er) kræve forøgede ressourcer og visse investeringer i driftsmateriel. Disse opgaver omfatter: ·godkendelse af PEPP-produkter ·udvikling af supplerende vejledning eller ·et centralt register for alle godkendte PEPP-produkter. Omkostningerne for 2019 er skønnet til 1 000 000 EUR, herunder medregnet en engangsinvestering til driftsmæssige formål, og vil samlet udgøre ca. 1 200 000 EUR på årsbasis senest i 2021. I henhold til de gældende samfinansieringsordninger for ESA'erne vil 40 % af disse midler indgå i EU-budgettet og som sådan ikke overskride, hvad der er fastsat i den nuværende flerårige finansielle ramme, som løber frem til 2020. 5.ANDRE FORHOLD 5.1.Planer for gennemførelsen og foranstaltninger til overvågning, evaluering og indberetning Kommissionen vil efter forordningens ikrafttrædelse overvåge nøgleindikatorer for midtvejsperformance i forhold til målene. Disse indikatorer omfatter: ·den samlede udnyttelse — i form af forvaltede aktiver — af personlige pensionsprodukter samt den geografiske og sektorielle fordeling af PEPP-udbydere og investeringer i PEPP-produkter (målet om at øge investeringerne i EU og bidrage til gennemførelsen af kapitalmarkedsunionen) ·antallet af registreringer af PEPP-produkter og den relative andel af personlige pensionsprodukter (herunder nationale produkter samt PEPP-produkter) i procent af husholdningernes finansielle aktiver (målet om at forbedre produktegenskaberne på markedet for personlige pensioner) og ·antallet af udbydere, som benytter et pas for grænseoverskridende aktivitet, og den relative andel af PEPP-produkter med mere end én national afdeling sammenlignet med alle pensionsprodukter (målet om at øge personlige pensionsprodukters grænseoverskridende udbud og portabilitet). De data, som navnlig ESA'erne indsamler, kan bidrage til overvågningen af indikatorerne for PEPP-produkternes performance. Kommissionen vil desuden vurdere, i hvilken udstrækning medlemsstaterne gennem den nationale lovgivning har taget dens henstilling om skattemæssig begunstigelse for PEPP-produkter op. Forordning omfatter en evaluering fem år efter datoen for forordningens anvendelse.

5.2.Nærmere redegørelse for de enkelte bestemmelser i forslaget Forslaget til forordning om et paneuropæisk personligt pensionsprodukt har 11 kapitler. Bortset fra første kapitel (almindelige bestemmelser) og sidste kapitel (afsluttende bestemmelser) følger strukturen produktets livscyklus. I kapitel I gives et rids af målene med forslaget til forordning, nemlig: ·at rejse mere kapital og kanalisere den til langsigtede investeringer i den reale økonomi ·at tilbyde forbedrede produktegenskaber, så borgere kan drage fordel af et enkelt, sikkert og omkostningseffektivt personligt pensionsprodukt og samtidig kan vælge mellem forskellige typer af PEPP-udbydere og ·at tilskynde til grænseoverskridende udbud og portabilitet for PEPP-produkter. Kapitel I indeholder definitionerne af vigtige begreber i forslaget til forordning, bl.a. "paneuropæisk personligt pensionsprodukt", "PEPP-konto", "pensionsydelser", "opsparingsfase", "udbetalingsfase", "udbyder af et PEPP-produkt", "distributør af et PEPP-produkt", "portabilitet for et PEPP-produkt" og "skift af udbyder". I artiklen om gældende regler redegøres der for samspillet mellem forslaget til forordning, de kontraktmæssige bestemmelser for PEPP-produktet og nationale regler til regulering af sagens genstand. I kapitel II indføres princippet om, at kun finansielle virksomheder, som allerede er meddelt tilladelse på EU-plan af de kompetente myndigheder i henhold til den for sektoren gældende retsakt, kan søge om godkendelse til at udbyde PEPP-produkter (dvs. til at udvikle og distribuere dem). Tilladelsen til at handle som PEPP-udbyder, dvs. til at benytte mærket "PEPP-produkt" i forbindelse med personlige pensionsprodukter, meddeles af en fælles EU-myndighed, EIOPA. Betegnelsen "PEPP-produkt" eller "paneuropæisk personligt pensionsprodukt" i forbindelse med et personligt pensionsprodukt må kun anvendes, hvis EIOPA har godkendt, at det personlige pensionsprodukt udbydes under betegnelsen "PEPP". Eksisterende personlige pensionsprodukter kan konverteres til PEPP-produkter efter godkendelse fra EIOPA, som forud for afgørelsen om at afvise eller godkende den finansielle virksomheds ansøgning skal høre dennes kompetente tilsynsmyndighed. Kapitel II indeholder desuden bestemmelser om, at PEPP-produkter også kan distribueres af finansielle virksomheder, som ikke har udviklet dem. Der sigtes her til finansielle virksomheder, som af deres nationale kompetente myndigheder har modtaget en særlig distributionstilladelse, samt til forsikrings- og genforsikringsformidlere samt accessoriske forsikringsformidlere, som er registreret som sådan i henhold til direktiv 2016/97/EU (forsikringsdistributionsdirektivet). I kapitel III fastlægges fordelingen af beføjelser mellem hjem- og værtslandets kompetente myndigheder for så vidt angår meddelelse af tilladelse til PEPP-udbydere vedrørende fri udveksling af tjenesteydelser og etableringsfrihed. Bekymringen i nogle medlemsstater vedrørende eventuelle ulige vilkår som følge af de forskellige tilsynsordninger, som de forskellige typer af potentielle PEPP-udbydere er underlagt, anerkendes; imidlertid vil de konkurrencemæssige virkninger af de forskellige tilsynsordninger i vid udstrækning blive reduceret af pasordningen, al den stund denne afhænger af hjem- og værtslandets kompetente myndigheder samt "mærke"-godkendelsen, som er overdraget til EIOPA. Kapitel III indeholder endvidere bestemmelserne om portabilitet. Denne gør det muligt for PEPP-opsparere, som ændrer deres bopæl i forbindelse med flytning til en anden medlemsstat, fortsat at indbetale i henhold til en PEPP-aftale, som de allerede har indgået med en udbyder i den oprindelige medlemsstat. I en sådan situation er PEPP-opsparere berettiget til at beholde alle de fordele og incitamenter, som er knyttet til fortsat investering i det samme PEPP-produkt. Mekanismen bag portabilitetsydelsen indebærer, at der åbnes en ny afdeling under hver enkelt PEPP-konto. Denne afdeling opfylder de lovgivningsmæssige krav og betingelser for udnyttelse af skatteincitamenter fastsat for det paneuropæiske pensionsprodukt på nationalt plan af den medlemsstat, som PEPP-opspareren flytter til. Mekanismen for åbning af nye afdelinger og overførsel af de optjente rettigheder mellem disse afdelinger samt for oplysning om denne mulighed er fastlagt i forslaget til forordning og følger en trinvis tilgang. I de første tre år af forordningens anvendelse skal PEPP-udbydere oplyse om de tilgængelige afdelinger. Herefter er PEPP-opsparere berettiget til at åbne nationale afdelinger, som dækker alle medlemsstaters ordninger. Kapitel IV sigter mod at tilvejebringe den størst mulige gennemsigtighed om PEPP-produktets egenskaber, særlig for potentielle PEPP-opsparere. Reglerne præciserer navnlig, at alle dokumenter og oplysninger om PEPP stilles elektronisk til rådighed for potentielle PEPP-opsparere og -modtagere — elektronisk distribution er standardmuligheden. På anmodning skal PEPP-udbydere og -distributører tillige stille disse dokumenter og oplysninger vederlagsfrit til rådighed på et varigt medium. I forbindelse med rådgivningen forventes PEPP-udbydere at gennemføre en egnetheds- og hensigtsmæssighedsvurdering af potentielle PEPP-opsparere, selv om opsparere kan give afkald på deres ret til at modtage rådgivning, hvis de vælger standardmuligheden. Hjørnestenen i forbindelse med formidlingen af oplysninger forud for aftaleindgåelsen er dokumentet med central PEPP-investorinformation. Dets form og indhold samt betingelserne for formidlingen beskrives udførligt i forslaget til forordning. I forbindelse med de oplysninger, der stilles til rådighed i PEPP-aftalens løbetid, skal udbyderen tilvejebringe en PEPP-oversigt. Denne indeholder oplysninger om: ·optjente rettigheder eller opsparet kapital ·fuldstændig eller delvis garanti under PEPP-ordningen og, ·hvis det er relevant, arten af garantien og mekanismerne til beskyttelse af optjente individuelle rettigheder.

Kapitel V omhandler PEPP-produktets opsparingsfase, herunder investeringsregler for PEPP-udbydere og -opsparere. Bestemmelserne vedrørende PEPP-udbydere er baseret på "prudent person"-princippet og frembyder en sikker og pålidelig ramme for investeringspolitikker. For så vidt angår PEPP-opsparere skal PEPP-udbydere tilbyde dem op til fem investeringsmuligheder, hvoraf én skal være en standardinvesteringsmulighed, som mindst sikrer PEPP-opspareren dækning af den investerede kapital. PEPP-udbydere skal udforme alle investeringsmuligheder på grundlag af velafprøvede risikoreduktionsteknikker, som sikrer PEPP-opsparere en tilstrækkelig beskyttelse. Efter indgåelsen af PEPP-aftalen skal PEPP-opsparerne vælge en investeringsmulighed og kunne ændre denne vederlagsfrit hvert femte år i opsparingsfasen. For så vidt angår alle andre betingelser vedrørende opsparingsfasen overlades fastlæggelsen til medlemsstaterne. Disse betingelser kan bl.a. være: ·aldersgrænser for start af opsparingsfase ·minimumsvarighed af opsparingsfasen ·maksimums- og minimumsbidrag samt disses kontinuitet og ·betingelser for tilbagekøb før pensionsalderen i tilfælde af alvorlige problemer. I kapitel VI fastsættes mekanismerne for udpegning af en depositar i tilfælde af en PEPP-ordning, hvor PEPP-opsparere og PEPP-modtagere fuldt ud bærer investeringsrisikoen. Bestemmelserne dækker opbevaring af aktiver samt depositarens overvågningsopgaver og forpligtelse. I henhold til forslaget til forordning skal der indføres procedurer, som gør det muligt for kunder og andre interesserede parter, særlig forbrugerorganisationer, at indgive klager mod PEPP-udbydere og -distributører. I alle tilfælde skal klagere modtage svar. Der skal endvidere være indført passende mekanismer for upartisk og uafhængig udenretslig behandling af klager og procedurer for bilæggelse af tvister mellem PEPP-opsparere og PEPP-udbydere eller -distributører. Forslaget til forordning omfatter muligheden for, at PEPP-udbydere kan tilbyde dødsdækning samt dække andre biometriske risici. Kapitel VII indeholder bestemmelser om skift af PEPP-udbyder. På anmodning af en PEPP-opsparer vil enhver positiv saldo blive overført fra en PEPP-konto, som føres hos den overførende udbyder, til en ny PEPP-konto, som åbnes hos den modtagende udbyder, og den tidligere PEPP-konto vil blive lukket. Den ydelse, der består i skift af udbyder, kan tilbydes af PEPP-udbydere etableret i samme medlemsstat (indenlandsk skift) eller i forskellige medlemsstater (grænseoverskridende skift). Der opereres med et loft over de samlede afgifter og gebyrer, som den overførende PEPP-udbyder kan pålægge PEPP-opspareren for at afslutte den PEPP-konto, som den pågældende udbyder fører. I kapitel VIII bestemmes det, at de fleste af de betingelser vedrørende PEPP-produktet, som er knyttet til udbetalingsfasen, skal fastsættes af medlemsstaterne — særlig: ·fastsættelse af pensionsalderen ·en obligatorisk sammenhæng mellem det at nå pensionsalderen og udbetalingsfasens start ·en minimumsperiode for medlemskab af en PEPP-ordning og ·en maksimumsperiode mellem indtrædelse i en PEPP-ordning og opnåelse af pensionsalderen. I og med at der i henhold til forslaget gives PEPP-udbydere, PEPP-opsparere og PEPP-modtagere frihed til at indgå aftale om udbetalingsformen eller -formerne (f.eks. annuitet, engangsbeløb, "drawdown"-ordninger), pålægges denne fleksibilitet medlemsstaterne som en obligatorisk betingelse, hvilket i nogle medlemsstater kan have indvirkning på adgangen til nationale skatteincitamenter i forbindelse med PEPP-produkter. Kapitel IX indeholder bestemmelser om deling af tilsynsansvaret mellem EIOPA og de nationale kompetente myndigheder. Det pålægges EIOPA at overvåge pensionsordninger, som oprettes eller distribueres på EU's område, med henblik på at kontrollere, at de ikke benytter betegnelsen "PEPP-produkt" eller det ikke er underforstået, at der er tale om et PEPP-produkt, medmindre de er godkendt i henhold til forslaget til forordning. I kapitel X beskrives det, hvilke overtrædelser af bestemmelserne i forslaget til forordning der kan medføre sanktioner, hvordan de nationale kompetente myndigheder kan pålægge disse sanktioner, og hvordan overtrædelserne og sanktionerne skal indberettes. Ved kapitel XI tillægges Kommissionen beføjelser til at vedtage delegerede retsakter på følgende områder:

·interessekonflikter ·incitamenter ·salg af PEPP-produkter med og uden rådgivning ·produktovervågning og styringskrav ·formidling af oplysninger i aftalens løbetid og ·indberetning til nationale myndigheder og investeringsmuligheder. Kommissionen vil endvidere vedtage reguleringsmæssige tekniske standarder om indholdet og formidlingen af dokumentet med central investorinformation og gennemførelsesmæssige tekniske standarder om et standardiseret præsentationsformat for PEPP-oversigten. Kommissionen skal evaluere forordningen fem år efter dennes ikrafttrædelse. Evalueringen skal særlig fokusere på, hvorledes forordningens regler fungerer, på de erfaringer, der er høstet i forbindelse med deres anvendelse, og desuden på, i hvilken udstrækning PEPP-udbydere har benyttet betegnelsen "PEPP-produkt"; derudover skal evalueringen navnlig omhandle den geografiske og sektorielle fordeling af PEPP-udbydere og investeringer i PEPP-produkter, forordningens virkning for markedet for personlige pensioner, hensigtsmæssigheden af oplysningskravene i kapitel IV og af at supplere denne forordning med bestemmelser om incitamenter for investering i PEPP-produkter, forekomsten af eventuelle hindringer for investering i personlige pensionsprodukter, som anvender betegnelsen "PEPP-produkt", herunder anden EU-lovgivnings virkning på PEPP-opsparere og niveauet for PEPP-udbyderes afgifter og gebyrer for at åbne nye afdelinger inden for rammerne af PEPP-opsparernes individuelle konti, samt PEPP-relaterede investeringsbeslutningers virkning på miljømæssige, sociale og ledelsesmæssige forhold. 2017/0143 (COD) Forslag til EUROPA-PARLAMENTETS OG RÅDETS FORORDNING om et paneuropæisk personligt pensionsprodukt (PEPP-produkt) (EØS-relevant tekst) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 114, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg, efter den almindelige lovgivningsprocedure, og ud fra følgende betragtninger:

(1)Husholdningerne i EU har nogle af de største opsparinger i verden, men størstedelen af denne opsparing står på bankkonti med kort løbetid. Flere investeringer på kapitalmarkederne kan bidrage til at imødegå de udfordringer, som den aldrende befolkning og de lave renter udgør. (2)Personlige pensioner er et vigtigt led i sammenknytningen af langsigtet opsparing og langsigtet investering. Et større europæisk marked for personlige pensioner vil fremme udbuddet af midler til institutionelle investorer og investering i realøkonomien. (3)På nuværende tidspunkt hæmmes funktionen af det indre marked for personlige pensioner af den høje grad af fragmentering mellem nationale markeder og den begrænsede portabilitet for personlige pensionsprodukter. Det kan gøre det vanskeligt for den enkelte at udnytte sine grundlæggende friheder. Eksempelvis kan denne blive forhindret i at tage et arbejde eller gå på pension i en anden medlemsstat. Desuden mindskes udbyderes mulighed for at udnytte etableringsfriheden og den frie udveksling af tjenesteydelser af manglen på standardisering af eksisterende personlige pensionsprodukter. (4)Kapitalmarkedsunionen vil bidrage til at mobilisere kapital i Europa og kanalisere den til alle virksomheder, herunder små og mellemstore virksomheder, samt infrastrukturprojekter og langsigtede bæredygtige projekter med ekspansionsbehov og skabe job. Et af kapitalmarkedsunionens vigtigste mål består i at øge detailinvestorers investeringer og valgmuligheder gennem en bedre udnyttelse af opsparingen i Europa. (5)Kommissionen har i sin handlingsplan for etablering af en kapitalmarkedsunion fra september 2015 bebudet, at den vil "vurdere mulighederne for en politikramme med henblik på at etablere et succesfuldt europæisk marked for simple, effektive og konkurrencedygtige personlige pensionsordninger og fastslå, om det er påkrævet med EU-lovgivning for at underbygge dette marked." (6)I sin beslutning af 19. januar 2016 understregede Europa-Parlamentet, at "der skal skabes et miljø, der stimulerer til innovation inden for finansielle produkter med henblik på at skabe større mangfoldighed og flere fordele for realøkonomien samt forbedre incitamenterne for investeringer, og som også kan bidrage til leveringen af tilstrækkelige, sikre og bæredygtige pensioner, som f.eks. udvikling af et paneuropæisk pensionsprodukt (PEPP) med en enkel og gennemsigtig udformning". (7)I sine konklusioner af 28. juni 2016 opfordrede Det Europæiske Råd til "hurtige og målrettede fremskridt med henblik på at sikre lettere adgang til finansiering for virksomheder og støtte investeringer i realøkonomien ved at gå videre med dagsordenen for kapitalmarkedsunionen." (8)Kommissionen tilkendegav i sin meddelelse af 14. september 2016 Kapitalmarkedsunionen - En fremskyndelse af reformprocessen, at den "vil undersøge forskellige forslag til et enkelt, effektivt og konkurrencedygtigt personligt pensionsprodukt [..]. De muligheder, der er under overvejelse, omfatter et eventuelt lovgivningsforslag, som vil kunne fremlægges i 2017." (9)Kommissionen bebudede efterfølgende i sin meddelelse om Midtvejsevalueringen af handlingsplanen for kapitalmarkedsunionen "et forslag til retsakt om et paneuropæisk personligt pensionsprodukt (PEPP) inden udgangen af juni 2017. Det vil danne grundlag for et mere sikkert, omkostningseffektivt og gennemsigtigt marked for billige og frivillige personlige pensionsopsparinger, der kan forvaltes på paneuropæisk plan. Det vil imødekomme behovene hos personer, der ønsker at sikre, at deres pensionsopsparinger er tilstrækkelige, imødegå den demografiske udfordring, supplere de eksisterende pensionsprodukter og -ordninger og støtte omkostningseffektiviteten af personlige pensionsordninger ved at tilbyde gode muligheder for langsigtet investering af personlige pensioner". (10)Udviklingen af et PEPP-produkt vil bidrage til øgede valgmuligheder i forbindelse med pensionsopsparing inden for personlige pensionsprodukter samt til etableringen af et marked i EU for PEPP-udbydere. Det vil give husholdningerne bedre muligheder for at nå deres mål for pensionstilværelsen. (11)En lovramme for et PEPP-produkt vil danne grundlag for et velfungerende marked for prismæssigt overkommelige og frivillige pensionsrelaterede investeringer, der kan forvaltes på paneuropæisk plan. Ved at supplere de eksisterende pensionsprodukter og -ordninger vil den bidrage til at imødekomme behovene hos personer, der ønsker at sikre, at deres pensionsopsparinger er tilstrækkelige, imødegå den demografiske udfordring og udgøre en effektiv ny kilde til privat kapital til langsigtede investeringer. Denne ramme erstatter eller harmoniserer ikke eksisterende nationale ordninger for personlige pensioner. (12)Ved forordningen harmoniseres en række vigtige egenskaber ved PEPP-produktet såsom distribution, investeringspolitik, skift af udbyder og grænseoverskridende udbud og portabilitet. Harmoniseringen af disse vigtige egenskaber vil i højere grad sikre lige vilkår for udbydere af personlige pensioner generelt og fremme gennemførelsen af kapitalmarkedsunionen samt integrationen af det indre marked for personlige pensioner. Den vil indebære, at der skabes et i store træk standardiseret paneuropæisk produkt, som er tilgængeligt i alle medlemsstater, og som gør det muligt for forbrugerne fuldt ud at udnytte det indre marked ved dels at give adgang til overførsel af deres pensionsrettigheder til en anden medlemsstat, dels at tilbyde et større udvalg mellem forskellige typer af udbydere, herunder i andre EU-lande. Et paneuropæisk personligt pensionsprodukt vil, eftersom det betyder færre hindringer for det grænseoverskridende udbud af pension, øge konkurrencen mellem udbydere på et paneuropæisk grundlag og medføre stordriftsfordele, som bør komme opsparerne til gode. (13)Efter artikel 114 i TEUF kan retsakter vedtages i form af såvel forordninger som direktiver. Vedtagelsen af en forordning er foretrukket, da den gælder umiddelbart i hver medlemsstat. En forordning vil derfor muliggøre en hurtigere udnyttelse af PEPP-produktet og hurtigere bidrage til en afhjælpning af behovet for mere pensionsopsparing og flere investeringer i en kapitalmarkedsunionssammenhæng. Eftersom denne forordning indebærer en harmonisering af PEPP-produkternes væsentligste egenskaber, skal disse ikke underlægges særlige nationale regler, hvorfor en forordning i dette tilfælde er mere hensigtsmæssig end et direktiv. På den anden side er de egenskaber, som falder uden for forordningens anvendelsesområde (f.eks. vilkår gældende for opsparingsfasen), underlagt national lovgivning. (14)PEPP-udbydere bør have adgang til markedet i hele EU med én fælles produkttilladelse udstedt af Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) på grundlag af et fælles regelsæt. (15)Det fælles PEPP-pas vil sikre, at der skabes et indre marked for PEPP-produkter. (16)Med henblik på at sikre en høj kvalitet af tjenesteydelser og effektiv forbrugerbeskyttelse bør hjem- og værtslande samarbejde tæt om at håndhæve forpligtelserne i denne forordning. Hvis PEPP-udbydere og -distributører udøver virksomhed i forskellige medlemsstater i henhold til reglerne om fri udveksling af tjenesteydelser, bør hjemlandets kompetente myndighed være ansvarlig for at sikre overholdelse af forpligtelserne i denne forordning på grund af dennes tættere forbindelse til PEPP-udbyderen. For at sikre en rimelig ansvarsfordeling mellem hjem- og værtslandets kompetente myndigheder bør et værtslands kompetente myndighed, hvis denne bliver opmærksom på brud på forpligtelserne på dens område, oplyse hjemlandets kompetente myndighed, som efterfølgende bør være forpligtet til at træffe passende foranstaltninger. Endvidere bør værtslandets kompetente myndighed have beføjelser til at gribe ind, hvis hjemlandet undlader at træffe passende foranstaltninger, eller hvis de trufne foranstaltninger er utilstrækkelige. (17)I tilfælde af oprettelse af en filial eller af en permanent tilstedeværelse i en anden medlemsstat er det hensigtsmæssigt at fordele ansvaret for håndhævelsen mellem hjem- og værtslandene. Mens ansvaret for opfyldelse af forpligtelser, der berører virksomheden som helhed — som f.eks. reglerne om faglige kvalifikationskrav — fortsat bør ligge hos hjemlandets kompetente myndighed under samme ordning som i tilfælde af levering af tjenesteydelser, bør værtslandets kompetente myndighed påtage sig ansvaret for håndhævelsen af regler om oplysningskrav og god forretningsskik hvad angår tjenesteydelser, der leveres på dens område. Hvis et værtslands kompetente myndighed imidlertid bliver opmærksom på brud på forpligtelser på dens område, for hvilke denne forordning ikke pålægger værtslandet ansvaret, byder samarbejdshensyn, at den pågældende myndighed underretter hjemlandets kompetente myndighed, således at denne kan træffe passende foranstaltninger. Dette er navnlig tilfældet, for så vidt angår overtrædelse af reglerne om krav til godt omdømme samt faglig viden og kompetencer. Af hensyn til forbrugerbeskyttelsen bør værtslandets kompetente myndighed endvidere have beføjelser til at gribe ind, hvis hjemlandet undlader at træffe passende foranstaltninger, eller hvis de trufne foranstaltninger er utilstrækkelige. (18)Medlemsstaternes kompetente myndigheder bør have alle nødvendige beføjelser til at sikre, at PEPP-udbydere og -distributører udøver deres virksomhed på betryggende vis i hele Unionen, hvad enten det sker i henhold til reglerne om fri etableringsret eller i henhold til reglerne om fri udveksling af tjenesteydelser. For at sikre et effektivt tilsyn bør alle de kompetente myndigheders tiltag være proportionale med arten, omfanget og kompleksiteten af de risici, der er forbundet med en bestemt udbyders eller distributørs virksomhed, uanset hvilken betydning den pågældende udbyder eller distributør har for den overordnede finansielle stabilitet på markedet. (19)PEPP-produktets paneuropæiske dimension kan udvikles ikke kun på udbudssiden gennem udbyderens muligheder for grænseoverskridende aktivitet, men også på opsparingssiden — gennem PEPP-opsparernes udnyttelse af portabiliteten for PEPP-produktet, og bidrager dermed til beskyttelsen af personlige pensionsrettigheder for personer, som udnytter deres ret til fri bevægelighed i henhold til artikel 21 og 45 i TEUF. Portabilitet indebærer, at PEPP-opspareren flytter til en anden medlemsstat uden at skifte PEPP-udbyder, hvorimod et skift af PEPP-udbyder ikke nødvendigvis er ensbetydende med flytning. (20)Et PEPP-produkt bør omfatte nationale afdelinger, hver især svarende til egenskaber ved det personlige pensionsprodukt, som gør det muligt at lade PEPP-bidragene være omfattet af incitamenter. For den enkelte PEPP-opsparer bør den første afdeling oprettes ved åbningen af en PEPP-konto.

(21)Af hensyn til en smidig overgang for PEPP-udbyderne vil forpligtelsen til at tilbyde PEPP-produkter med afdelinger for hver medlemsstat blive anvendt tre år efter denne forordnings ikrafttrædelse. For ikke at vildlede forbrugeren bør udbyderen imidlertid efter lanceringen af et PEPP-produkt oplyse om, hvilke nationale afdelinger der umiddelbart er tilgængelige. (22)Under hensyntagen til arten af den oprettede pensionsordning og den involverede administrative byrde bør PEPP-udbydere og -distributører give klare og tilstrækkelige oplysninger til potentielle PEPP-opsparere og -modtagere til støtte for disses beslutningstagning vedrørende pensionen. Af samme grund bør PEPP-udbydere og -distributører begge sikre et højt niveau af gennemsigtighed i de forskellige faser af ordningen, dvs. forud for medlemskab, under medlemskab (herunder forud for pensionering) og efter pensionering. Der bør navnlig gives oplysninger om optjente pensionsrettigheder, prognoser for pensionsydelsernes niveau, risici og garantier samt omkostninger. Når prognoserne for pensionsydelsernes niveau er baseret på økonomiske scenarier, bør disse oplysninger også indeholde et ugunstigt scenarie, som bør være ekstremt, men plausibelt. (23)Potentielle PEPP-opsparere bør forud for tilslutningen til en PEPP-ordning have alle de nødvendige oplysninger til at kunne træffe et oplyst valg. (24)PEPP-producenter bør for at sikre optimal produktgennemsigtighed udarbejde dokumentet med central PEPP-investorinformation om de PEPP-produkter, som de producerer, før produktet kan distribueres til PEPP-opsparere. De bør også være ansvarlige for, at dokumentet med central PEPP-investorinformation er nøjagtigt. Dokumentet med central PEPP-investorinformation bør erstatte og tilpasses i forhold til dokumentet med central information om sammensatte og forsikringsbaserede investeringsprodukter til detailinvestorer i Europa-Parlamentets og Rådets forordning (EU) nr. 1286/2014, som ikke skal udarbejdes for PEPP-produkter. (25)For at sikre, at dokumenter med central PEPP-investorinformation formidles og stilles til rådighed i bredt omfang, bør denne forordning indeholde bestemmelser om, at PEPP-producenten skal offentliggøre dokumenter med central PEPP-investorinformation på sit websted. (26)Pensionsproduktberegnere udvikles allerede på nationalt plan. For at sådanne beregnere kan komme forbrugerne til gavn bedst muligt bør de imidlertid omfatte de omkostninger og gebyrer, som de forskellige PEPP-producenter opkræver, sammen med eventuelle yderligere omkostninger eller gebyrer, som formidlere eller andre led i investeringskæden opkræver, og som PEPP-producenterne ikke allerede har medregnet. (27)De nærmere bestemmelser om de oplysninger, der skal indgå i dokumentet med central PEPP-investorinformation ud over de elementer, der allerede findes i dokumentet med central information om sammensatte og forsikringsbaserede investeringsprodukter til detailinvestorer i forordning (EU) nr. 1286/2014, samt om præsentationen af disse oplysninger bør harmoniseres yderligere gennem reguleringsmæssige tekniske standarder, som supplerer de reguleringsmæssige tekniske standarder i Kommissionens delegerede forordning af 8. marts 2017, under hensyntagen til eksisterende og igangværende forskning i forbrugeradfærd, herunder resultaterne af undersøgelser af effektiviteten af forskellige måder at præsentere oplysninger til forbrugere på. (28)Dokumentet med central PEPP-investorinformation bør kunne skelnes tydeligt og holdes adskilt fra markedsføringsmeddelelser. (29)PEPP-udbydere bør udarbejde en pensionsoversigt til PEPP-opsparere for at give dem vigtige personlige og generiske data om PEPP-ordningen og sikre løbende oplysninger herom. Pensionsoversigten bør være klar og forståelig og bør indeholde relevante og tilstrækkelige oplysninger, så det bliver lettere at forstå pensionsrettigheder over tid og på tværs af ordninger, og så det fremmer arbejdskraftens bevægelighed. (30)PEPP-udbydere bør i tilstrækkelig god tid inden pensioneringen oplyse PEPP-opsparere om deres udbetalingsmuligheder. Hvis pensionsydelsen ikke udbetales som en livrente, bør medlemmer, der nærmer sig pensioneringen, modtage oplysninger om de mulige udbetalingsprodukter for at lette den økonomiske planlægning af pensioneringen. (31)I den fase, hvor der udbetales pensionsydelser, bør PEPP-modtagere fortsat modtage oplysninger om deres ydelser og relaterede udbetalingsmuligheder. Dette er navnlig vigtigt, når PEPP-modtagerne bærer en væsentlig investeringsrisiko i udbetalingsfasen. PEPP-modtagerne bør også underrettes om enhver nedsættelse af de ydelser, de er berettiget til, inden en sådan nedsættelse finder anvendelse, efter at der er truffet en beslutning, som medfører en nedsættelse. I overensstemmelse med god praksis anbefales det PEPP-udbyderne at høre PEPP-modtagerne, før en sådan beslutning træffes. (32)For at sikre PEPP-opsparere og -modtagere en tilstrækkelig beskyttelse af deres rettigheder bør PEPP-udbydere være i stand til at vælge den aktivallokering, der er bedst egnet i forhold til forpligtelsernes nærmere art og varighed. Derfor kræves et effektivt tilsyn såvel som en tilgang til investeringsreglerne, der giver PEPP-udbydere et tilstrækkeligt spillerum til at vælge den sikreste og mest effektive investeringspolitik og forpligter dem til at udvise forsigtighed. Iagttagelse af "prudent person"-princippet kræver derfor en investeringspolitik, der er afstemt efter den enkelte PEPP-udbyders kundestruktur. (33)Ved at anvende "prudent person"-princippet som det grundlæggende princip for kapitalinvestering og gøre det muligt for PEPP-udbydere at operere på tværs af grænserne, tilskyndes der til, at opsparingen kanaliseres over mod sektoren for personlige pensioner, hvorved der ydes et bidrag til økonomiske og sociale fremskridt. (34)Denne forordning bør sikre PEPP-udbydere en tilstrækkelig frihed til at investere. Da PEPP-udbydere investerer på meget lang sigt og har ringe likviditetsrisiko, er de inden for forsigtighedsprincippets grænser i stand til at bidrage til udviklingen af kapitalmarkedsunionen ved at investere i ikke-likvide aktiver som aktier og andre instrumenter, der har en langsigtet økonomisk profil, og som ikke handles på regulerede markeder, multilaterale handelsfaciliteter (MHF'er) eller organiserede handelsfaciliteter (OHF'er). De kan også udnytte fordelene ved international diversificering. Adgangen til at investere i aktier i andre valutaer end den, forpligtelserne lyder på, og i andre instrumenter, der har en langsigtet økonomisk profil, og som ikke handles på regulerede markeder, MHF'er eller OHF'er, bør derfor, i overensstemmelse med "prudent person"-princippet, ikke begrænses for at beskytte PEPP-opspareres og -modtageres interesser, medmindre det er begrundet i tilsynsmæssige hensyn. (35)Uddybningen af kapitalmarkedsunionen betyder, at opfattelsen af, hvad der forstås ved instrumenter med en langsigtet økonomisk profil, er bred. Sådanne instrumenter er ikkeomsættelige værdipapirer, og de har derfor ikke adgang til sekundære markeders likviditet. De forudsætter ofte engagementer med fast løbetid, hvilket begrænser deres omsættelighed, og bør forstås som omfattende kapitalinteresser og gældsinstrumenter i og lån ydet til ikkebørsnoterede virksomheder. Ikkebørsnoterede virksomheder omfatter infrastrukturprojekter, unoterede vækstorienterede selskaber, fast ejendom eller andre aktiver, som kan være egnede med henblik på langsigtede investeringer. Lavemissionsinfrastrukturprojekter og klimarobuste infrastrukturprojekter er ofte unoterede aktiver og er afhængige af langfristede kreditter til finansiering af projekter. PEPP-udbydere er i betragtning af deres forpligtelsers langsigtede natur motiverede for at allokere en tilstrækkelig del af deres aktivportefølje til bæredygtige investeringer i realøkonomien, som giver langsigtede økonomiske fordele, særlig infrastrukturprojekter og selskaber. (36)Miljømæssige, sociale og ledelsesmæssige forhold som omhandlet i de af De Forenede Nationer støttede principper for ansvarlig investering er vigtige for PEPP-udbyderes investeringspolitik og risikostyringssystemer. PEPP-udbydere bør motiveres til at tage hensyn til sådanne forhold i forbindelse med investeringsbeslutninger samt til, hvordan de indgår i deres risikostyringssystem. (37)PEPP-udbydere bør ved at sikre overholdelsen af deres forpligtelse til at udvikle en investeringspolitik, som er i overensstemmelse med "prudent person"-princippet, afholdes fra at investere i jurisdiktioner, som af Den Finansielle Aktionsgruppe er identificeret som højrisikojurisdiktioner og ikkesamarbejdsvillige jurisdiktioner. (38)I lyset af den langsigtede pensionsmålsætning, som gælder for PEPP-produktet, bør de investeringsmuligheder, som tilbydes PEPP-opsparerne, udformes, så de dækker de elementer, som gør det muligt for investorerne at træffe en investeringsbeslutning; dette gælder også det antal investeringsmuligheder, som de kan vælge blandt. PEPP-opspareren bør efter det første valg, som blev truffet i forbindelse med PEPP-aftalens indgåelse, have mulighed for omvalg med rimelige mellemrum (hvert femte år), således at der indrømmes udbyderne tilstrækkelig stabilitet til deres langsigtede investeringsstrategi, samtidig med at investorbeskyttelsen sikres. (39)Standardinvesteringsmuligheden bør gøre det muligt for PEPP-opspareren at opnå dækning for den investerede kapital. PEPP-udbydere kunne desuden indarbejde en inflationsindekseringsmekanisme med henblik på i hvert fald delvis inflationsdækning. (40)Den kompetente myndighed bør udøve sine beføjelser primært med beskyttelsen af PEPP-opspareres og -modtageres rettigheder og PEPP-udbydernes stabilitet og soliditet for øje.

(41)Hvis PEPP-udbyderen er en arbejdsmarkedsrelateret pensionskasse eller et investeringsselskab, bør denne udpege en depositar med henblik på opbevaringen af sine aktiver. Dette er nødvendigt af hensyn til forbrugerbeskyttelsen, eftersom den sektorspecifikke lovgivning for arbejdsmarkedsrelaterede pensionskasser og investeringsselskaber ikke indeholder bestemmelser om udpegning af en depositar. (42)Gennemsigtigheden af omkostninger og gebyrer er væsentlig for at vinde PEPP-opsparernes tillid og give dem mulighed for at træffe oplyste valg. Anvendelsen af uigennemsigtige prissætningsmetoder bør derfor forbydes. (43)For at nå målene for denne forordning bør beføjelsen til at vedtage retsakter delegeres til Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår fastsættelsen af vilkårene for EIOPA's og de kompetente myndigheders udøvelse af interventionsbeføjelser. Det er navnlig vigtigt, at Kommissionen gennemfører relevante høringer under sit forberedende arbejde. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet. (44)Kommissionen bør vedtage udkast til gennemførelsesmæssige tekniske standarder, som udarbejdes af de europæiske tilsynsmyndigheder i Det Fælles Udvalg, for så vidt angår præsentationen og indholdet af de dele af dokumentet med central PEPP-investorinformation, som ikke er omfattet af [PRIIPs KID RTS], i overensstemmelse med artikel 10-14 i Europa-Parlamentets og Rådets forordning (EU) nr. 1093/2010, forordning (EU) nr. 1094/2010 og forordning (EU) nr. 1095/2010. Kommissionen bør supplere de europæiske tilsynsmyndigheders tekniske arbejde ved at foretage forbrugerundersøgelser af præsentationen af dokumentet med central investorinformation som foreslået af de europæiske tilsynsmyndigheder. (45)Uden at dette berører PEPP-kunders ret til at indbringe en sag for en domstol, bør der indføres let tilgængelige, hensigtsmæssige, uafhængige, upartiske, gennemsigtige og effektive procedurer for alternativ bilæggelse af sådanne tvister mellem PEPP-udbydere eller -distributører og PEPP-kunder, som opstår i relation til rettigheder og forpligtelser i henhold til denne forordning. (46)Med henblik på etablering af en effektiv tvistbilæggelsesprocedure bør PEPP-udbydere og -distributører indføre en effektiv klageprocedure, som deres kunder kan følge, inden tvisten henvises til bilæggelse ved en alternativ procedure eller ved en domstol. Klageproceduren bør indeholde korte og klart definerede frister, inden for hvilke PEPP-udbyderen eller -distributøren bør besvare en klage. Alternative tvistbilæggelsesinstanser bør have tilstrækkelig kapacitet til på en hensigtsmæssig og effektiv måde at kunne deltage i grænseoverskridende samarbejde om tvister vedrørende rettigheder og forpligtelser i henhold til denne forordning. (47)PEPP-opsparere bør med henblik på at opnå bedre investeringsbetingelser og dermed også fremme konkurrencen mellem PEPP-udbydere have retten til at skifte udbyder under optjenings- og udbetalingsfasen efter en klar, hurtig og sikker procedure. (48)Skiftet bør være enkelt og ligetil for PEPP-opspareren. Den modtagende PEPP-udbyder bør således være ansvarlig for at igangsætte og styre proceduren på vegne af PEPP-opspareren. PEPP-udbydere bør på frivillig basis kunne anvende supplerende midler, såsom en teknisk løsning, ved etablering af den ydelse, der består i skift af udbyder. (49)Før PEPP-opspareren giver sin tilladelse til skiftet, bør denne underrettes om alle etaper af den procedure, der er nødvendig for at gennemføre dette skift. (50)Det er nødvendigt for et vellykket skift, at den overførende PEPP-udbyder samarbejder. Den overførende PEPP-udbyder bør derfor give den modtagende PEPP-udbyder alle de oplysninger, som er nødvendige, for at betalingerne kan knyttes til den anden PEPP-konto. Disse oplysninger bør imidlertid ikke gå ud over, hvad der er nødvendigt for at foretage skiftet. (51)For at lette grænseoverskridende skift bør det tillades PEPP-opspareren at anmode den nye PEPP-udbyder om nærmere oplysninger om den nye PEPP-konto, ideelt set ved et enkelt møde med den nye PEPP-udbyder. (52)PEPP-opsparere bør ikke udsættes for økonomiske tab, herunder omkostninger og renter, forårsaget af fejl, der er begået af en af de PEPP-udbydere, som er involveret i skiftet. Navnlig bør PEPP-opsparere ikke lide økonomiske tab som følge af betaling af yderligere gebyrer, renter eller andre afgifter samt bøder, strafafgifter eller anden form for økonomisk skade, der skyldes forsinkelser i gennemførelsen af skiftet. (53)PEPP-opsparere bør have friheden til i forbindelse med indgåelse af en PEPP-aftale at træffe afgørelse om udbetalingsmåden (annuitet, engangsbeløb eller andet) i udbetalingsfasen, men med mulighed for omvalg én gang hvert femte år derefter, således at de på bedst mulig måde kan tilpasse udbetalingsmåden til deres behov, når pensionstidspunktet nærmer sig. (54)PEPP-udbydere bør have mulighed for at give PEPP-opsparere adgang til en bred vifte af udbetalingsmåder. Med en sådan tilgang opnås målet om øget udnyttelse af PEPP-produkter gennem øget fleksibilitet og valgmulighed for PEPP-opsparere. Dette vil give udbyderne mulighed for at udforme deres PEPP-produkter på den mest omkostningseffektive måde. Det er i overensstemmelse med andre EU-politikker og politisk gennemførligt, eftersom der sikres medlemsstaterne tilstrækkeligt spillerum til at træffe afgørelse om, hvilke udbetalingsmåder de ønsker at fremme. (55)Der bør garanteres fuld gennemsigtighed vedrørende omkostninger og gebyrer knyttet til investering i et PEPP-produkt. Dermed skabes der lige vilkår for udbydere, samtidig med at forbrugerne beskyttes. Der vil være sammenlignelige oplysninger til rådighed for forskellige produkter, hvorved der tilskyndes til priskonkurrence. (56)Selv om det løbende tilsyn med PEPP-udbydere skal udføres af de respektive kompetente nationale myndigheder, bør tilsynet for så vidt angår PEPP-produkter koordineres af EIOPA for at garantere anvendelsen af en ensartet tilsynsmetode og på denne måde bidrage til pensionsproduktets paneuropæiske natur. (57)EIOPA bør samarbejde med de nationale kompetente myndigheder og fremme samarbejdet mellem dem. I den forbindelse bør EIOPA spille en rolle i forbindelse med de kompetente nationale myndigheders beføjelse til at anvende tilsynsforanstaltninger gennem tilvejebringelse af dokumentation vedrørende PEPP-relaterede overtrædelser. EIOPA bør endvidere foretage bindende mægling i tilfælde af uenighed mellem kompetente myndigheder i grænseoverskridende situationer. (58)For at sikre, at finansielle virksomheder, som producerer PEPP-produkter, og finansielle virksomheder og personer, som distribuerer PEPP-produkter, overholder bestemmelserne i denne forordning, og for at sikre, at de er underlagt den samme behandling i hele Unionen, bør der indføres bestemmelser om administrative sanktioner og andre foranstaltninger, som er effektive, forholdsmæssige og afskrækkende. (59)I overensstemmelse med Kommissionens meddelelse af 8. december 2010 Udvidelse af sanktionsordningerne i sektoren for finansielle tjenesteydelser og for at sikre, at kravene i denne forordning opfyldes, er det vigtigt, at medlemsstaterne tager de nødvendige skridt til at sikre, at overtrædelser af denne forordning er underlagt passende administrative sanktioner og foranstaltninger. (60)Selv om medlemsstaterne kan fastsætte bestemmelser om administrative og strafferetlige sanktioner for de samme overtrædelser, bør der ikke stilles krav om, at medlemsstaterne fastsætter bestemmelser om administrative sanktioner for sådanne overtrædelser af denne forordning, som er underlagt national straffelovgivning. Opretholdelse af strafferetlige sanktioner i stedet for administrative sanktioner for overtrædelser af denne forordning bør dog ikke begrænse eller på anden måde berøre de kompetente myndigheders mulighed for at samarbejde med og rettidigt få adgang til og udveksle oplysninger med kompetente myndigheder i andre medlemsstater i forbindelse med denne forordning, heller ikke efter at de pågældende overtrædelser måtte være henvist til de kompetente retslige myndigheder med henblik på strafferetlig forfølgning.

(61)De kompetente myndigheder bør have beføjelser til at pålægge bøder, der er tilstrækkeligt store til at opveje de reelle eller potentielle fortjenester og til at være afskrækkende selv for større finansielle virksomheder og deres ledere. (62)For at sikre en ensartet anvendelse af sanktioner i hele Unionen bør de kompetente myndigheder tage hensyn til alle relevante situationer ved fastlæggelsen af typen af administrativ sanktion eller anden foranstaltning samt størrelsen af administrative bøder. (63)For at sikre, at de kompetente myndigheders afgørelser om overtrædelser og sanktioner har en afskrækkende virkning på offentligheden som helhed, og for at styrke forbrugerbeskyttelsen ved at advare forbrugerne om PEPP-produkter, som distribueres i strid men denne forordning, bør disse afgørelser offentliggøres, forudsat at tidsfristen for indgivelse af en klage er overskredet, og der ikke er blevet indgivet nogen klage, medmindre sådan offentliggørelse udgør en trussel mod finansielle markeders stabilitet eller en igangværende undersøgelse. (64)De kompetente myndigheder bør have de nødvendige undersøgelsesbeføjelser til at afdække potentielle overtrædelser og bør fastlægge effektive mekanismer, der giver mulighed for at indberette potentielle eller faktiske overtrædelser. (65)Denne forordning bør ikke berøre bestemmelser i medlemsstaternes lovgivning vedrørende strafferetlige sanktioner. (66)Enhver behandling af personoplysninger i medfør af nærværende forordning, f.eks. udveksling eller videregivelse af personoplysninger foretaget af de kompetente myndigheder, bør udføres i overensstemmelse med Europa-Parlamentets og Rådets forordning (EU) 2016/679, og udveksling eller videregivelse af oplysninger foretaget af de europæiske tilsynsmyndigheder bør udføres i overensstemmelse med Europa-Parlamentets og Rådets forordning (EF) nr. 45/2001. (67)Skatteincitamenter kan antage forskellige former og spiller en vigtig rolle i forbindelse med tilskyndelsen til udnyttelse af personlige pensionsprodukter i en række medlemsstater. I mange medlemsstater er bidragene til personlige pensionsprodukter omfattet af en eller anden form for skattefradrag, det være sig eksplicit eller implicit. (68)Denne forordning må ikke opfattes som et forsøg på at tvinge medlemsstater til at anvende de samme skatteregler på PEPP-produkter, som de ville anvende på sammenlignelige personlige pensionsprodukter i henhold til deres nationale lovgivning. I henhold til princippet om national behandling som omhandlet i artikel 21 og 45 i TEUF og fortolket af EU-Domstolen bør et PEPP-produkt, som er objektivt sammenligneligt med et personligt pensionsprodukt, som distribueres i en given medlemsstat, imidlertid være omfattet af det samme skattefradrag, som det personlige pensionsprodukt i denne medlemsstat, hvis PEPP-opspareren dér er skattepligtig. Dette gælder også, hvis PEPP-produkterne leveres af en udbyder fra en anden medlemsstat. (69)Medlemsstaterne opfordres til efter lanceringen af PEPP-produktet at tage hensyn til Kommissionens henstilling af ... 2017 og udvide den skattefordel, de giver til nationale personlige pensionsprodukter, til også at omfatte PEPP-produktet. (70)Der bør gennemføres en evaluering af denne forordning i lyset af bl.a. markedsudviklingen, f.eks. fremkomst af nye PEPP-typer, samt udviklingen på andre områder af EU-retten og medlemsstaternes erfaringer. (71)Denne forordning respekterer grundlæggende rettigheder og overholder de principper, som anerkendes i Den Europæiske Unions charter om grundlæggende rettigheder, navnlig retten til beskyttelse af personoplysninger, ejendomsretten, den frie erhvervsudøvelse, princippet om ligestilling mellem kønnene og princippet om et højt forbrugerbeskyttelsesniveau. (72)Målene for denne forordning, nemlig at forbedre beskyttelsen af PEPP-opsparere og øge disses tillid til PEPP-produkter, herunder når disse produkter distribueres på tværs af grænser, kan ikke i tilstrækkelig grad opfyldes af medlemsstaterne, men kan på grund af dens virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål — VEDTAGET DENNE FORORDNING: KAPITEL I GENERELLE BESTEMMELSER Artikel 1

Genstand Ved denne forordning fastsættes der ensartede regler for godkendelse, produktion og distribution af samt tilsyn med personlige pensionsprodukter, som distribueres i Unionen under betegnelsen "paneuropæisk personligt pensionsprodukt" eller "PEPP-produkt". Artikel 2

Definitioner

I denne forordning forstås ved: 1) "personligt pensionsprodukt": et produkt, som a) er baseret på en frivillig aftale mellem en individuel opsparer og en enhed b) har et udtrykkeligt pensionsformål c) tilvejebringer opsparing af kapital indtil pensionering med begrænset mulighed for tilbagekøb før pensionering samt d) tilvejebringer en indkomst efter pensionering 2) "paneuropæisk personligt pensionsprodukt" (PEPP-produkt): et langsigtet personligt pensionsopsparingsprodukt, som udbydes under en aftalt PEPP-ordning af en reguleret finansiel virksomhed med tilladelse i henhold til EU-retten til at forvalte kollektive eller individuelle investeringer eller opsparinger, og hvorom en individuel PEPP-opsparer har indgået aftale på frivillig basis med henblik på pensionering, uden eller med strengt begrænset mulighed for tilbagekøb 3) "PEPP-opsparer": a) en detailkunde som defineret i artikel 4, stk. 1, nr. 11), i Europa-Parlamentets og Rådets direktiv 2014/65/EU b) en kunde som omhandlet i Europa-Parlamentets og Rådets direktiv 2002/92/EF, hvis kunden ikke kan betragtes som en professionel kunde som defineret i artikel 4, stk. 1, nr. 10), i direktiv 2014/65/EU 4)"PEPP-ordning": en kontrakt, en aftale, et trustdokument eller regler, som fastsætter, hvilke pensionsydelser der udbetales og på hvilke betingelser, på grundlag af en individuel pensionsopsparing aftalt med en PEPP-udbyder 5) "PEPP-konto": en personlig pensionskonto, som føres i en PEPP-opsparers eller PEPP-modtagers navn, og som anvendes til gennemførelse af transaktioner, som gør det muligt for PEPP-opspareren at indbetale periodiske pensionsbidrag frem til pensionering og for PEPP-modtageren at modtage pensionsydelser 6)"PEPP-udbud": produktion og distribution af et PEPP-produkt 7) "PEPP-modtager": person, der modtager PEPP-pensionsydelser 8) "PEPP-distribution": virksomhed, der består i at rådgive om, foreslå eller udføre andet indledende arbejde i forbindelse med indgåelsen af aftaler om PEPP-produkter, indgåelse af sådanne aftaler eller medvirken ved administrationen og opfyldelsen af sådanne aftaler, herunder levering af oplysninger om en eller flere pensionsaftaler i overensstemmelse med PEPP-kundernes valgte kriterier via et websted eller andre medier og udarbejdelse af en prioriteret liste over pensionsprodukter, der omfatter pris- og produktsammenligninger, eller rabat på prisen for en pensionsaftale, hvis PEPP-kunden er i stand til direkte eller indirekte at indgå en pensionsaftale ved at bruge et websted eller andre medier 9) "PEPP-pensionsydelser": ydelser, der udbetales ved pensionering eller en forventning om pensionering. Disse ydelser kan have form af livsvarige udbetalinger, udbetalinger i en midlertidig periode, engangsbeløb eller en kombination heraf 10) "opsparingsfase": den periode, hvorunder der opspares aktiver (indbetalinger) på en PEPP-konto, og som normalt løber indtil PEPP-modtagerens pensionsalder 11) "udbetalingsfase": den periode, hvorunder aktiver opsparet på en PEPP-konto udbetales til finansiering af pensionstilværelsen eller andre indkomstkrav 12) "annuitet": et beløb, som betales med bestemte mellemrum over en periode, f.eks. PEPP-modtagerens liv eller et bestemt antal år, som modydelse for en investering 13) "drawdown"-betaling: PEPP-modtageres mulighed for med regelmæssige mellemrum at hæve diskretionære beløb op til en bestemt grænse

14) "udbyder af et PEPP-produkt" eller "PEPP-udbyder": en finansiel virksomhed, som har fået godkendelse til at producere og distribuere et PEPP-produkt 15) "distributør af et PEPP-produkt" eller "PEPP-distributør": en finansiel virksomhed, som er meddelt tilladelse til at distribuere et PEPP-produkt, som den ikke har produceret, samt en forsikrings- eller genforsikringsformidler eller en accessorisk forsikringsformidler 16) "varigt medium": ethvert instrument, der: a) sætter PEPP-kunden i stand til at lagre oplysninger, der er rettet personligt til den pågældende kunde på en måde, der giver mulighed for fremtidig henvisning i et tidsrum, der er tilstrækkelig langt til informationsformålet og b) giver mulighed for uændret reproduktion af den lagrede information 17) "kompetente myndigheder for PEPP-udbydere": de nationale myndigheder udpeget af hver medlemsstat til at føre tilsyn med PEPP-udbydere 18) "PEPP-udbyderens hjemland": den medlemsstat, hvori PEPP-udbyderen har sit hjemsted 19) "PEPP-udbyderens værtsland": en anden medlemsstat end hjemlandet, hvori en PEPP-udbyder producerer eller distribuerer PEPP-produkter 20) "afdeling": et afsnit, som åbnes under hver enkelt PEPP-konto, og som opfylder de lovgivningsmæssige krav og betingelser for udnyttelse af incitamenter fastsat på nationalt plan til investering i et PEPP-produkt af den medlemsstat, hvori PEPP-opspareren har sin bopæl. I hver afdeling kan en person således være PEPP-opsparer eller PEPP-modtager, afhængigt af de lovgivningsmæssige krav for henholdsvis optjenings- og udbetalingsfasen 21) "kapital": den samlede indbetalte kapital og ikke-indkaldte forpligtede kapital, beregnet på grundlag af de investerbare beløb med fradrag af alle gebyrer og omkostninger, som direkte eller indirekte afholdes af investorerne 22) "finansielt instrument": sådanne instrumenter som angivet i bilag I, afsnit C, til direktiv 2014/65/EU 23) "depositar": et institut, som har til opgave at opbevare aktiver og overvåge overholdelsen af fondsbestemmelser og gældende lov 24) "standardinvesteringsmulighed": en investeringsstrategi, som anvendes, når en PEPP-opsparer ikke har anvist, hvordan de midler, som er opsparet på dennes PEPP-konto, skal investeres 25) "risikoreduktionsteknikker": teknikker til systematisk reduktion af eksponeringen mod en risiko og/eller sandsynligheden for dens indtræden 26) "skift af udbyder": overførsel, på anmodning af en PEPP-kunde, af enhver positiv saldo fra en PEPP-konto hos én PEPP-udbyder til en PEPP-konto hos anden PEPP-udbyder med eller uden lukning af den tidligere PEPP-konto 27) "rådgivning": personlige anbefalinger til en PEPP-opsparer enten på dennes anmodning eller på PEPP-udbyderens eller -distributørens initiativ vedrørende indgåelse af en eller flere PEPP-aftaler 28) "PEPP-kunde": en PEPP-opsparer, en potentiel PEPP-opsparer og/eller en PEPP-modtager. Artikel 3

Gældende regler Udbuddet af PEPP-produkter er omfattet af: a) denne forordning

b) bestemmelserne i aftalen om udbud af et PEPP-produkt indgået mellem en PEPP-opsparer og en PEPP-udbyder, hvis der er meddelt tilladelse i henhold til denne forordning c) følgende bestemmelser for så vidt angår spørgsmål, som ikke er omfattet af denne forordning, eller, hvis et spørgsmål kun delvis er omfattet, for så vidt angår de aspekter, som ikke er omfattet af denne forordning: i)bestemmelser i lovgivning vedtaget af medlemsstaterne til gennemførelse af EU-foranstaltninger særligt vedrørende PEPP-produkter ii)de bestemmelser i medlemsstaternes lovgivning, som ville finde anvendelse på et sammenligneligt personligt pensionsprodukt, som produceres og distribueres i overensstemmelse med lovgivning i den medlemsstat, hvor producenten har sit hjemsted. KAPITEL II

GODKENDELSE Artikel 4

Godkendelse 1.Et PEPP-produkt må kun produceres og distribueres i Unionen, hvis det er godkendt af EIOPA i henhold til denne forordning. 2.Godkendelse af et PEPP-produkt gælder i alle medlemsstater. Det berettiger indehaveren af godkendelsen til at producere og distribuere PEPP-produktet som godkendt af EIOPA. Artikel 5

Ansøgning om godkendelse af et PEPP-produkt 1.Kun de følgende finansielle virksomheder kan ansøge om godkendelse af et PEPP-produkt: a) kreditinstitutter, der er meddelt tilladelse i henhold til Europa-Parlamentets og Rådets direktiv 2013/36/EU b)forsikringsselskaber, der er meddelt tilladelse i henhold til Europa-Parlamentets og Rådets direktiv 2009/138/EF, som er beskæftiget med direkte livsforsikring, jf. artikel 2, stk. 3, og bilag II i direktiv 2009/138/EF c)en arbejdsmarkedsrelateret pensionskasse, som er registreret eller meddelt tilladelse i henhold til Europa-Parlamentets og Rådets direktiv 2016/2341/EF d)et investeringsselskab, der er meddelt tilladelse i henhold til Europa-Parlamentets og Rådets direktiv 2014/65/EU, som yder porteføljepleje eller investeringsrådgivning e)investeringsselskaber eller administrationsselskaber, der er godkendt i henhold til Europa-Parlamentets og Rådets direktiv 2009/65/EF f)forvaltere af alternative investeringsfonde ("AIF'er"), der er meddelt tilladelse i henhold til Europa-Parlamentets og Rådets direktiv 2011/61/EU 2.De i stk. 1 anførte finansielle virksomheder indsender deres ansøgninger om godkendelse af et PEPP-produkt til EIOPA. Ansøgningen skal indeholde følgende: a) oplysninger om de standardkontraktvilkår, der skal tilbydes PEPP-opsparere b) oplysninger om ansøgerens identitet samt dennes aktuelle og tidligere finansielle erfaring og historie

c) identiteten på de personer, som rent faktisk står for produktion og/eller distribution af PEPP-produktet d)oplysninger om aftaler for så vidt angår porteføljeforvaltning og risikostyring og administration vedrørende PEPP-produktet e)oplysninger om investeringsstrategier, risikoprofil og andre egenskaber ved PEPP-produktet f) en liste over de medlemsstater, hvori ansøgeren har til hensigt at markedsføre PEPP-produktet g) oplysninger om depositarens identitet, hvis det er relevant h) en beskrivelse af de oplysninger, der skal være tilgængelige for PEPP-opsparere, herunder en beskrivelse af ordninger for behandling af PEPP-opspareres klager i) dokumentation for ansøgerens tilladelse eller registrering i henhold til den relevante EU-retsakt, jf. stk. 1, samt oplysninger om identiteten på den kompetente myndighed, som meddelte tilladelsen eller forestod registreringen. 3.EIOPA kan anmode om præcisering og supplerende oplysninger i forbindelse med den dokumentation og de oplysninger, der er omhandlet i stk. 1. 4.EIOPA kan anmode den kompetente myndighed for den finansielle virksomhed, der ansøger om godkendelse, om præcisering og oplysninger i forbindelse med den dokumentation, der er omhandlet i stk. 2. Den kompetente myndighed skal besvare anmodningen senest 10 arbejdsdage efter dagen for dennes modtagelse fra EIOPA. 5.Efterfølgende ændringer i den dokumentation og de oplysninger, der er omhandlet i stk. 1 og 2, meddeles EIOPA omgående. Artikel 6

Betingelser for godkendelse af PEPP-produkter 1.EIOPA godkender kun PEPP-produktet senest to måneder efter datoen for indsendelse af en fuldstændig ansøgning, hvis den finder det fuldt ud godtgjort, at følgende betingelser er opfyldt: a)ansøgeren overholder denne forordning b)ansøgeren har tilladelse fra sin kompetente myndighed til at producere produkter, som er baseret på investeringsstrategier af den type, der er omfattet af denne forordning c)det foreslåede PEPP-produkt opfylder alle kravene i denne forordning d)det foreslåede PEPP-produkt er baseret på en investeringsstrategi, som giver mulighed for den pensionsindkomst, som fremgår af de foreslåede kontraktmæssige bestemmelser. 2.Inden EIOPA træffer afgørelse om ansøgningen, hører den ansøgerens kompetente myndighed. 3.EIOPA underretter ansøgeren om årsagerne til afslag på godkendelse af et PEPP-produkt. 4.EIOPA tilbagekalder godkendelsen af et PEPP-produkt, hvis betingelserne for godkendelsen ikke længere er opfyldt. 5.EIOPA oplyser kvartalsvis de kompetente myndigheder for de i artikel 5, stk. 1, anførte finansielle virksomheder om afgørelser vedrørende godkendelse, afslag på godkendelse eller tilbagekaldelse af godkendelse i henhold til denne forordning.

6.EIOPA sikrer et samarbejde med og fremsender oplysninger med henblik på udførelsen af deres respektive opgaver til den europæiske tilsynsmyndighed (Den Europæiske Banktilsynsmyndighed) oprettet ved forordning (EU) nr. 1093/2010 og den europæiske tilsynsmyndighed (Den Europæiske Værdipapir- og Markedstilsynsmyndighed) oprettet ved forordning (EU) nr. 1095/2010. Artikel 7

Betegnelse og konvertering 1.Betegnelsen "PEPP-produkt" eller "paneuropæisk personligt pensionsprodukt" i forbindelse med et personligt pensionsprodukt må kun anvendes, hvis EIOPA har godkendt, at det personlige pensionsprodukt distribueres under betegnelsen "PEPP-produkt" i henhold til denne forordning. 2.Eksisterende personlige pensionsprodukter kan konverteres til PEPP-produkter efter godkendelse fra EIOPA. 3.PEPP-udbydere må ikke konvertere PEPP-produkter til personlige pensionsprodukter, som ikke er omfattet af denne forordning. Artikel 8

Distribution af PEPP-produkter 1.Finansielle virksomheder som omhandlet i artikel 5, stk. 1, kan distribuere PEPP-produkter, som de ikke har produceret, efter at have modtaget en distributionstilladelse af de kompetente myndigheder i deres hjemland. 2.Forsikringsformidlere, som er registreret i henhold til Europa-Parlamentets og Rådets direktiv 2016/97/EU, kan distribuere PEPP-produkter, som de ikke har produceret. Artikel 9

Tilsynsordninger for forskellige typer af udbydere PEPP-udbydere og -distributører skal til enhver tid overholde bestemmelserne i denne forordning samt den relevante tilsynsordning, der er gældende for dem, jf. de i artikel 5, stk. 1, omhandlede retsakter. Artikel 10

Centralt offentligt register EIOPA fører et centralt offentligt register til identifikation af ethvert PEPP-produkt, som er godkendt i henhold til denne forordning, dettes udbyder samt udbyderens kompetente myndighed. Registeret skal være offentligt tilgængeligt i elektronisk form. KAPITEL III

GRÆNSEOVERSKRIDENDE UDBUD OG PORTABILITET FOR PEPP-PRODUKTER AFDELING I

FRI UDVEKSLING AF TJENESTEYDELSER OG ETABLERINGSFRIHED Artikel 11

PEPP-udbyderes og -distributørers udøvelse af den frie udveksling af tjenesteydelser og etableringsfriheden PEPP-udbydere kan udbyde og PEPP-distributører distribuere PEPP-produkter på et værtslands område i henhold til den frie udveksling af tjenesteydelser eller etableringsfriheden, forudsat at dette sker under overholdelse af de relevante regler og procedurer i de EU-retsakter, der er gældende for dem, jf. artikel 5, stk. 1, eller artikel 8, stk. 2. AFDELING II

PORTABILITET Artikel 12

Portabilitetsydelsen

1.Portabilitetsydelsen gør det muligt for PEPP-opsparere at fortsætte med at betale bidrag til PEPP-produktet, som de allerede har indgået aftale om med dets udbyder, samtidig med at de ændrer deres bopæl i forbindelse med flytning til en anden medlemsstat. 2.Ved at benytte portabilitetsydelsen kan PEPP-opsparere bevare alle fordele og incitamenter, som PEPP-udbyderen tilbyder, og som er forbundet med fortsat investering i det samme PEPP-produkt. Artikel 13

Adgang til portabilitetsydelsen 1.PEPP-udbydere giver PEPP-opsparere, hvis konti de fører, adgang til portabilitetsydelsen, såfremt de anmoder herom. 2.PEPP-udbyderen eller -distributøren giver, når denne foreslår et PEPP-produkt, potentielle PEPP-opsparere oplysninger om, hvilke nationale afdelinger der er umiddelbart tilgængelige. 3.Hvert PEPP-produkt skal senest tre år efter den dato, fra hvilken denne forordning anvendes, tilbyde nationale afdelinger for alle medlemsstater, hvis PEPP-udbyderen anmodes herom. Artikel 14

PEPP-afdelinger Uden at det berører fristen i artikel 13, stk. 3, sikrer PEPP-udbydere, at der under hver enkelt PEPP-konto kan åbnes en ny afdeling, som opfylder de lovgivningsmæssige krav og betingelser for udnyttelse af incitamenter fastsat på nationalt plan for PEPP-produktet af den medlemsstat, som PEPP-opspareren flytter til. Artikel 15

Åbning af en ny afdeling 1.Uden at det berører fristen i artikel 13, stk. 3, oplyser PEPP-udbyderen umiddelbart efter at være blevet underrettet om PEPP-opsparerens hensigt om at ville udnytte sin ret til mobilitet mellem medlemsstater PEPP-opspareren om muligheden for at åbne en ny afdeling under PEPP-opsparerens individuelle konto samt om fristen, inden for hvilken en sådan afdeling kan åbnes. 2.Hvis PEPP-opspareren ønsker at gøre brug af denne mulighed, sender denne en anmodning til PEPP-udbyderen, som skal indeholde følgende oplysninger: a) den medlemsstat, hvori PEPP-opspareren har sin nye bopæl b) den dato, fra hvilken investeringerne skal tilgå den nyåbnede afdeling c) relevante oplysninger om mulige ændringer i den vedtagne investeringsstrategi eller andre forhold. 3.Senest tre måneder efter modtagelsen af anmodningen i henhold til stk. 2 giver PEPP-udbyderen PEPP-opspareren vederlagsfrit fuldstændige oplysninger samt rådgivning i henhold til kapitel IV, afdeling II og III, vedrørende betingelserne for den nye afdeling. 4.Den nye afdeling åbnes ved underskrivelse af en ny aftale, eller ændring af den gældende, mellem PEPP-opspareren og PEPP-udbyderen i overensstemmelse med gældende aftaleret. Datoen for åbningen fastsættes i aftalen eller anses - i mangel af en sådan fastsættelse - for at være datoen for underskrivelsen af aftalen eller ændringen heraf. Artikel 16

Overførsel af optjente rettigheder mellem PEPP-afdelinger 1.PEPP-udbyderen foreslår på anmodning af PEPP-opspareren denne at stå for overførsel af opsparede aktiver mellem forskellige afdelinger under den individuelle PEPP-konto, således at alle aktiver kan konsolideres i én afdeling. 2.Overførslen af de i stk. 1 omhandlede aktiver skal gøres mulig uden indløsning i naturalier af disse aktiver. Artikel 17

Oplysninger om portabilitet til de nationale myndigheder

1.PEPP-udbyderen giver meddelelse om alle kontraktmæssige ordninger vedrørende adgang til portabilitetsydelsen til den nationale myndighed, som fører tilsyn hermed. 2.Oplysningerne i stk. 1 indgives elektronisk til en central database hos den nationale tilsynsmyndighed senest en måned efter åbningen af den nye afdeling og skal som minimum indeholde: a) identifikation af afdelingen (PEPP-opsparerens navn, gældende national lovgivning, datoen for afdelingens åbning) b) overført aktivbeløb, hvis det er relevant c) overførselsmåde (med eller uden indløsning i naturalier af de overførte aktiver). KAPITEL IV

DISTRIBUTIONS- OG OPLYSNINGSKRAV AFDELING I

Almindelige bestemmelser Artikel 18

Generelt princip Ved udførelsen af distributionsvirksomhed vedrørende PEPP-produkter skal PEPP-udbydere og -distributører altid handle ærligt, redeligt og professionelt i deres kunders bedste interesse. Artikel 19

Distributionsordninger for forskellige typer af PEPP-udbydere og -distributører I forbindelse med distributionen af PEPP-produkter skal de forskellige typer af PEPP-udbydere og -distributører overholde følgende bestemmelser: a)forsikringsdistributører som defineret i artikel 2, stk. 1, nr. 8), i direktiv (EU) 2016/97 overholder gældende national lovgivning, som gennemfører bestemmelserne i nævnte direktivs kapitel V og VI vedrørende distribution af forsikringsbaserede investeringsprodukter, samt umiddelbart gældende EU-lovgivning vedtaget i henhold til disse bestemmelser i relation til distributionen af sådanne produkter foruden bestemmelserne i dette kapitels artikel 18, 19, 21-23 og 27-32 b)investeringsselskaber som defineret i artikel 4, stk. 1, nr. 1), i direktiv 2014/65/EU overholder gældende national lovgivning, som gennemfører bestemmelserne om markedsføring og distribution af finansielle instrumenter i nævnte direktivs artikel 16, stk. 3, første afsnit, samt artikel 23, 24 og 25, foruden umiddelbart gældende EU-lovgivning vedtaget i henhold til disse bestemmelser samt bestemmelserne i dette kapitels artikel 18, 19, 21-23 og 27-32 c)alle andre PEPP-udbydere og -distributører overholder bestemmelserne i dette kapitel. Artikel 20

Incitamenter For så vidt angår betaling eller modtagelse af gebyrer eller provisioner eller levering eller modtagelse af naturalieydelser i forbindelse med distributionen af et PEPP-produkt til eller fra andre parter end PEPP-opspareren eller en person, som handler på vegne af PEPP-opspareren, skal PEPP-udbydere eller -distributører som omhandlet i denne forordnings artikel 19, litra c), overholde gældende national lovgivning, som gennemfører bestemmelserne for investeringsselskaber i artikel 24, stk. 7, litra b), og stk. 9, i direktiv 2014/65/EU. Med henblik på nærværende artikel læses henvisningen i artikel 24, stk. 9, i direktiv 2014/65/EU til nævnte direktivs artikel 23 som en henvisning til denne forordnings artikel 18. Artikel 21

Elektronisk distribution og andre varige medier Alle dokumenter og oplysninger omhandlet i dette kapitel gøres tilgængelige for PEPP-kunder elektronisk, forudsat at PEPP-kunden er i stand at lagre sådanne oplysninger på en måde, der giver mulighed for fremtidig henvisning i et tidsrum, der er tilstrækkelig langt til informationsformålet, og at værktøjet giver mulighed for uændret reproduktion af de lagrede oplysninger. På anmodning stiller PEPP-udbydere og -distributører tillige disse dokumenter og oplysninger vederlagsfrit til rådighed på et andet varigt medium.

Artikel 22

Produktovervågning og styringskrav 1.PEPP-udbydere opretholder, anvender og reviderer en procedure til godkendelse af det enkelte PEPP-produkt eller væsentlige justeringer af et eksisterende PEPP-produkt inden distributionen til PEPP-kunder. Produktgodkendelsesproceduren skal være forholdsmæssigt afpasset og hensigtsmæssig i forhold til PEPP-produktets art. Som led i produktgodkendelsesproceduren angives der en afgrænset målgruppe for hvert PEPP-produkt, det sikres, at alle relevante risici for den afgrænsede målgruppe vurderes, og at den tilsigtede distributionsstrategi er i overensstemmelse med